exostis 875 by isavrwn tria - issuu\nΕΒΔΟΜΑΔΙΑΙΑ ΕΠΙΘΕΩΡΗΣΗ ΚΙΝΗΜΑΤΟΓΡΑΦΟΥ - ΛΟΙΠΩΝ ΘΕΑΜΑΤΩΝ & ΠΟΙΟΤΗΤΑΣ ΖΩΗΣ ΤΗΣ ΘΕΣΣΑΛΟΝΙΚΗΣ 21 Ιανουαρίου 2010 • Τεύχος 500+375 • Ιδρυτής: Τάσος Μιχαηλίδης • ΔΙΑΦΗΜΙΣΤΙΚΟ ΦΥΛΛΑΔΙΟ • ΔΙΑΝΕΜΕΤΑΙ ΔΩΡΕΑΝ\n(Oh) Sultan(s) of Swing\nΝα δω πως θα τα μπλέξω πάλι όλα... Μεγάλο σουξέ η Πετρούλα. Για να παραφράσουμε λίγο τον μέγιστο Καββαδία: «Πίσω από τα τεράστια στήθη της είχε μια αθώα καρδιά». Καλά, ο ποιητής της θάλασσας είχε γνωρίσει τον Γουίλι, τον μαύρο θερμαστή από το Τζιμπουτί, όχι την Πετρούλα. Αν την είχε γνωρίσει, θα της αφιέρωνε έπη, είμαι σίγουρος. Η... συνέντευξη με τον τεραστοτεράστιο Ρουμάνο Σουλτάν προσφέρει γέλιο με τους κουβάδες! Η φράση «Oh Sultan» με τρεμουλιαστή, ηδυπαθή φωνή, με ελαφρύ άγγιγμα του στήθους και αναπήδηση εν είδη σούστας, σε κάθετο άξονα, μπαίνει στην παγκόσμια πολιτισμική κιβωτό - αυτό το απόσπασμα σε φιλμ πρέπει να στείλουμε στους γαλαξίες για να έρθουν τρέχοντας οι εξωγήινοι και να τους ξεγελάσουμε με χάντρες και καθρεφτάκια προκειμένου να εκμεταλλευτούμε τους πλανήτες τους και να τους κάνουμε σαν τα μούτρα μας (να και η έμμεση αναφορά στο «Avatar» - γουστάρετε;). Από την άλλη, λέγεται πως τα ακόρντα που παίζει στην ηλεκτρική κιθάρα ο Μαρκ Νόπφλερ στο υπέροχο τραγούδι των Dire Straits «Sultans of Swing» είναι τα πιο δύσκολα ever! Είναι αυτό που όσοι επέζησαν από τη δεκαετία του ‘80 θα περιέγραφαν ως «παίζει τις κάλτσες του το άτομο». Εντάξει, άσχετο αλλά και τι πειράζει; Τα σχετικά μας μάραναν... Η ΠΑΟΚάρα προελαύνει - μακάρι αδέλφια να πάρουμε το διπλό στο Καραϊσκάκη. Εντάξει, και ο ΑΡΗΣ καλή μπάλα παίζει - είθε να κερδίσει κι αυτός το weekend ώστε να μειώσουμε την απόσταση από την κορυφή και να χτυπήσουμε πιο εύκολα το πρωτάθλημα! Οι αγρότες έστησαν μπλόκα και αυτό έχει σχέση με τα επεισόδια που έγιναν στην\nΚαβάλα και τα Γιάννενα την προηγούμενη αγωνιστική. Αυτό, τουλάχιστον, αποκομίζεις, ακούγοντας διάφορους παλαβούς ακροατές να λένε την άποψή τους στα αθλητικά ραδιόφωνα. Μιλάμε, υπάρχει πολύ τρέλα εκεί έξω. Ο κάθε πικραμένος παίρνει τηλέφωνο, λέει ότι παπαριά του κατέβει και ξεχαρμανιάζει. Όπως περίπου κάνουμε κι εμείς με αυτό το πρωτοσέλιδο.... Για το τέλος, λίγος Κώστας Λαχάς που θυμηθήκαμε εξαιτίας της συναυλίας του Θάνου Μικρούτσικου στο Μέγαρο Μουσικής: «Στενεύουν τα περάσματα/ οι φίλοι μου φαντάσματα/ κι η πόλη μοιάζει γενικώς/ τάφος οικογενειακός»... Νωρίς έρχεται το Πάσχα φέτος... Θόδωρος Γιαχουστίδης\nαπόψεις Προς Θεσσαλονικείς, νε΄ επιστολή φαύλου Αδελφοί, Λοιπόν –«αφήστε με να ολοκληρώσω»- εξεδιώχθη εν μέσω χλεύης και αποστροφής ένας ακόμη παλαιός χρόνος, κατά πώς είθισται. Πρόκειται δια τον ίδιο εθνοσωτήριο χρόνο που προ 365 ημερών εγένετο δεκτός μετά βαΐων, κλάδων, κωδωνοκρουσιών, πυροτεχνημάτων και λοιπών αρμοζουσών εις κρετίνους εκδηλώσεων. Οι μασκαράδες πανηγυριστές –που δεν έχει σημασία τι πανηγυρίζουν, αρκεί μόνο να υφίσταται πανήγυρις και τζερτζελές- χόρεψαν, σύρθηκαν στα τέσσερα, ξεσκίστηκαν, γκάριξαν και επανέλαβαν την ίδια ιστορία, χωρίς ίχνος συμμόρφωσης και παρά τις κατραπακιές. «Πάει ο παλιός ο χρόνος, ας γιορτάσουμε παιδιά» λέει το κυνωνικό νανούρισμα των επιχαιρομένων δια την πρόσθεση ενός ακόμη έτους εις την καμπούρα των και περαιτέρω προσέγγιση του τέλους των. Το ίδιο σκηνικό επαναλήφθηκε δια (περίπου) δισχιλιοστή δεκάτη φορά από γεννήσεως Χριστού και δισχιλιοστή επτακοσιοστή εξηκοστή τετάρτη φορά από κτίσεως Ρώμης. Υπεδέχθημεν λοιπόν εν έτος πουστη ρωμαϊκή γραφή είναι το «ΜΜΧ», προπομπός του 2011 (ΜΜΧΙ) πουστην ελληνική γραφή θα είναι το «Βια»! Καταλαβαίνετε τι έχει να γίνει από τους έχοντες το μονοπώλιο της βίας, νούμερα ή με νούμερα, της γειτονιάς ή των ωραίων ορέων και του κάμπου. Το έτος που είχε εννιά έφυγε, αφήνοντας πίσω τους ψαλιδόκωλους δια τους οποίους ο μήνας έχει εννιά καθ’ εκάστη. Ωστόσο, αποχωρώντας το 2009 (που ετραγουδήθη παρά Τουρνά, ως αναλύσαμε παλαιότερα και γνωρίζουν οι πιστοί «εξώστειοι» αναγνώσται) φρόντισε να μας αφήσει κληρονομιά τα δυο μηδενικά του, που κατά ερευνητές εσχατολόγους και e-σκατολόγους συμβολίζουν το πρώτο το παρόν και το δεύτερο το μέλλον της επί του καναπέος κυνωνίας. Διεισδύοντας βαθύτερα στη σημειολογία, αριθμολογία, πομφολυγολογία και φιλολογία περί το νέο (φ)έτος, είναι προφανής, Watson, η κύρια έννοια που απεικονίζεται στο άθροισμα των ψηφίων του. Και βέβαια, καταδεικνύει τι έχουν να περιμένουν οι εργαζόμενοι. Ενώ, γεγονός είναι ότι ο αριθμός 2010 καίτοι άρτιος, δεν σημαίνει ότι ταυτόχρονα δεν είναι και περιττός ως προς τις φρούδες ελπίδες τής εν υπνώσει εργατικής τάξης, που προ καιρού έχει πάει στον παράδεισο μέσω των τηλεναρκωτικών. «Dubito de omnibus, masturbo ergo sum» ψάλλει μέσα από το καρτεσιανό της φρέαρ. Επαναλαμβάνουμε: Happy new ear μίστερ Σουφλιά! Happy new fear η εξουσία, happy new tear οι παραιτημένοι… Και κάνα χάπι για ν’ αντέξουν το happy new year οι υπόλοιποι… Θοδωρής Μπακάλης\nΒ΄ εξώστης Πραγματική εικονικότητα Παρακολουθούσε το βραδινό δελτίο ειδήσεων, που παρουσίαζε εκείνη την ώρα ένα φρικτό τροχαίο ατύχημα. Παρατήρησε, για πολλοστή φορά μέσα στους τελευταίους μήνες, ένα ανεξήγητο, ένα εξωφρενικό γεγονός: πολύ πριν από τα ασθενοφόρα, την Αστυνομία, την Πυροσβεστική, είχαν φτάσει στον τόπο του ατυχήματος τα τηλεοπτικά συνεργεία! Αυτό συνέβαινε σχεδόν πάντα -και ειδικά σε περιπτώσεις που απέδιδαν υψηλά ποσοστά τηλεθέασης: φόνοι, τροχαία, βίαια επεισόδια… Άρχισε να κάνει διάφορες υποθέσεις για να εξηγήσει το απίστευτο γεγονός: Υπόθεση 1η: Τα τηλεοπτικά συνεργεία φτάνουν εκεί πρώτα λόγω της γνωστής δυσκινησίας του Δημόσιου Τομέα. Αντίρρηση: Αυτό ήταν σωστό, αλλά παρέμενε το ερώτημα της ειδοποίησής τους. Ποιος τους ειδοποιεί… και μάλιστα τόσο γρήγορα; Υπόθεση 2η: Τα μεγάλα κανάλια έχουν πληροφοριοδότες σε κάθε υπηρεσία, σε ολόκληρη τη χώρα, που τους ενημερώνουν για οτιδήποτε τηλεοπτικά ενδιαφέρον συμβαίνει. Αντίρρηση: Αυτό όμως, για να συμβαίνει σε τόσο μεγάλη κλίμακα, προϋποθέτει έναν τεράστιο αριθμό συνεργατών και τηλεοπτικών συνεργείων «άμεσης επέμβασης», διασκορπισμένων και στην παραμικρή γωνιά της χώρας, πράγμα μάλλον απίθανο. Υπόθεση 3η: Δεν έμενε παρά μόνον αυτή η εκδοχή, εξωφρενική μεν, αλλά η μόνη που έμοιαζε να ευσταθεί: οι ίδιοι οι δημοσιογράφοι προκαλούν τα γεγονότα για να πετυχαίνουν υψηλές τηλεθεάσεις! Έμεινε εμβρόντητος από την ανακάλυψή του. Πώς δεν το είχε σκεφτεί νωρίτερα; Άρα, εδώ πλέον δεν πρέπει να μιλάμε για «εικονική πραγματικότητα», για φανταστικά γεγονότα με αληθοφανή χροιά, αλλά για το αντίθετό της, για «πραγματική εικονικότητα», για πραγματικά γεγονότα, αλλά φτιαγμένα εικονικά, στημένα, σκηνοθετημένα! Ανάμεσα στην «εικονική πραγματικότητα» και την «πραγματική εικονικότητα», δεν υπήρχε χώρος για την «πραγματική πραγματικότητα»! «Τελικά, ζούμε όλοι σε ένα τεράστιο ψέμα», σκέφτηκε σαν κεραυνόπληκτος, «σε έναν δαιδαλώδη σκηνοθετημένο κόσμο»! Σηκώθηκε έξαλλος, άνοιξε το παράθυρο, άρπαξε την τηλεόραση και την πέταξε με οργή στον διπλανό ακάλυπτο χώρο. Άκουσε με ικανοποίηση το θόρυβο που έκανε καθώς διαλυόταν από τη βίαιη πρόσκρουση στο έδαφος. «Αυτό πάντως ήταν μια πραγματική πραγματικότητα!», μονολόγησε θριαμβευτικά. Δεν πρόλαβε να τελειώσει τα λόγια του και άκουσε δυνατά χτυπήματα στην πόρτα και μια φωνή: «Ανοίξτε, παρακαλώ! Είμαστε από το κανάλι Ikon! Θέλετε να μας πείτε γιατί πετάξατε την τηλεόρασή σας στον ακάλυπτο; Ανοίξτε, παρακαλώ!… Ανοίξτε!…». Δημήτρης Χορόσκελης εξώστης: Εβδομαδιαία Επιθεώρηση Κινηματογράφου & Λοιπών Θεαμάτων της Θεσσαλονίκης www.issuu.com/exostis Γραφεία σύνταξης: Ισαύρων 3, τηλ. 2310 267 484 fax: 2310 287 869 e-mail: exostis@the.forthnet.gr και exostis@hotmail.com Ιδρυτής: Τάσος Μιχαηλίδης Εκδότρια: Δόμνα Ελευθεριάδου-Μιχαηλίδου Αρχισυντάκτες: Θόδωρος Γιαχουστίδης, Δημοσθένης Ξιφιλίνος Σ’ αυτό το τεύχος γράφουν: Αναστασία Αποστόλου, Δελίνα Βασιλειάδη, Μαριάννα Βασιλείου, Τάνια Βλαχομήτρου, Εύα Βολογιαννίδου, Γιάννης Γκακίδης, Βάγια Δανιηλίδου, Αλέξης Ν. Δερμεντζόγλου, Δημήτρης Δρένος, Δανάη Κανελλά, Κώστας Καρδερίνης, Νίκη Κεφαλά, Ορέστης Μανασής, Αλέξανδρος Μιλκίδης, Θοδωρής Μπακάλης, Σωτήρης Μπαμπατζιμόπουλος, Ελπίδα Παπαδοπούλου, Κατερίνα Παπαδοπούλου, Γιάννης Τοτονίδης, Δημήτρης Χορόσκελης Σκίτσο: Δημήτρης Λαγός Γραμματεία: Βανέσσα Βαλιώκη Υπεύθυνη Διαφήμισης: Χριστίνα Μυλωνοπούλου Σχεδιασμός εντύπου: Θάνος Πάππας Τα ενυπόγραφα κείμενα εκφράζουν τις προσωπικές απόψεις των συντακτών. Τα αρχικά δ.τ. σημαίνουν ότι τα κείμενα προέρχονται από δελτία τύπου που μας έστειλαν οι ενδιαφερόμενοι. Ο εξώστης κυκλοφορεί σε 18.000 αντίτυπα και μοιράζεται δωρεάν\nσυνέντευξη THE BURGER PROJECT Κωνσταντίνος Ζουγανέλης συνέντευξη στην Κατερίνα Παπαδοπούλου Εμείς μπορούμε να κάνουμε μόνο… αυτό που είμαστε! Πάνω στη σκηνή δεν ερμηνεύετε μόνο τα τραγούδια, αλλά δίνετε μια ολόκληρη παράσταση με πολύ χιούμορ. Πόσο σημαντικό είναι, λοιπόν, το χιούμορ; Το συγκρότημα είναι αμιγώς μουσικό, ωστόσο αυτό που κάνουμε έχει μια θεατρικότητα που εκφράζεται μέσα από το ντύσιμο και το στήσιμό μας πάνω στη σκηνή και φυσικά χιούμορ. Ειδικά το στοιχείο του ντυσίματος είναι αυτό που κάνουμε και με τη μουσική μας: το απρόσμενο. Δεν θα βγούμε να παίξουμε με τζιν παντελόνι και μακό μπλουζάκι. Είναι ένας είδος σάτιρας δηλαδή. Υπάρχει και σάτιρα, που φαίνεται και από τις περσόνες που χρησιμοποιούμε στις αφίσες, αλλά και στο εξώφυλλο του δίσκου, και οι οποίες ακριβώς για το λόγο αυτό δεν είναι τυχαίες επιλογές. Επειδή δεν έχουμε στίχους, αν θέλουμε να υποστηρίξουμε μια θέση θα πρέπει να το κάνουμε οπτικά. Ο κόσμος συμμετέχει ενεργά την ώρα της παράστασης; Το κοινό κάποιες φορές συμμετέχει και άλλες όχι. Το ιδανικό βέβαια θα ήταν να συμμετέχει πάντα, όμως αυτό είναι κάτι που δεν μπορεί να το εξασφαλίσει ένα γκρουπ .\nΑρχικά θα ήθελα να μου πείτε ποιο ήταν το ερέθισμα για να δημιουργηθούν οι Burger Project. Δεν υπήρχε κάποιο συγκεκριμένο ερέθισμα. Μπορώ -όμως- να πω ότι ήταν μια ευτυχής συγκυρία. Η καλή χημεία που υπήρχε μεταξύ των μελών από την πρώτη στιγμή που παίξαμε οδήγησε σ’ αυτό που κάνουμε σήμερα. Δεν υπήρχε κάτι σχεδιασμένο. Πιστεύω ότι όλοι οι μουσικοί ονειρεύονται να συμμετέχουν σε μια καλή ομάδα και να εξελίξουν αυτό που έχουν στο μυαλό τους. Το δύσκολο είναι να προκύψει η συγκυρία. Το όνομα του συγκροτήματος είναι ιδιαίτερο. Πώς το επιλέξατε; Ήταν εντελώς τυχαίο. Δεν έχει καμία απολύτως σημειολογική έννοια. Συγκεκριμένα πρόκειται για μια «παρεξήγηση». Είχαμε έναν ηχολήπτη που μας πείραζε γιατί χρησιμοποιούσαμε μια κονσόλα που η μάρκα της λεγόταν Bahringer -και γιατί μάλλον δεν την εκτιμούσε και πολύ– και μας φώναζε «The bahringer project». Εγώ λοιπόν το άκουσα λάθος και νόμιζα ότι έλεγε Burger Project. Αφού λύθηκε η «παρεξήγηση», αποφασίσαμε ότι το όνομα μάς άρεσε και το κρατήσαμε. Στο ρεπερτόριό σας έχετε μόνο διασκευές. Εισπράττει ο κόσμος τον συγκεκριμένο τρόπο έκφρασης; Ανταποκρίνεται; Πιστεύω ότι ο κόσμος ανταποκρίνεται σε πράγματα και καταστάσεις που είναι ειλικρινή. Θέλει να βλέπει και να καταλαβαίνει ότι αυτό που κάνουμε το πιστεύουμε. Νομίζω ότι δεν έχει να κάνει με το αν ερμηνεύουμε διασκευές ή δικά μας τραγούδια. Άλλωστε, είμαι σχεδόν βέβαιος ότι ο κόσμος δεν γνωρίζει όλα τα τραγούδια, καθώς το ρεπερτόριό μας περιλαμβάνει τραγούδια από τη δεκαετία του ’40 μέχρι σήμερα. Όταν ανεβαίνετε στη σκηνή για μια παράσταση υπάρχει κάποιο σενάριο; Όχι, δεν υπάρχει σενάριο. Το θέμα μας είναι ελεύθερο κάθε φορά.\nΦέτος κάθε Παρασκευή βρίσκεστε στο Orient εδώ στη Θεσσαλονίκη. Τι να περιμένει κάποιος που θα έρθει να σας δει; Αρχικά δεν μπορώ να πω ότι μοιάζουμε με κάποιους για να δώσω ένα στίγμα. Όσον αφορά στην παράσταση, θα έλεγα να μη περιμένει απολύτως τίποτα. Απλά να έρθει να δει. Αν μπορούσα να απαντήσω σ’ αυτό, τα πράγματα θα έμπαιναν σε καλούπι. Δεν είστε μια λαϊκή ούτε ροκ ούτε τζαζ μπάντα. Πώς θα χαρακτηρίζατε τον εαυτό σας; Έλα ντε! Είναι ένας ρετρό ήχος που συναντά το σήμερα και ίσως και το αύριο της μουσικής με πολύ χιούμορ αλλά και ανατροπή. Εκτός από την ειλικρίνεια που συζητούσαμε πριν, τι χρειάζεται ένα γκρουπ για να ξεχωρίσει και να επιβιώσει στις μέρες μας; Κατά τη γνώμη μου, δεν υπάρχει μια συγκεκριμένη συνταγή. Θεωρώ ότι απλώς χρειάζεται να πιστεύει πολύ σ’ αυτό που κάνει. Από την άλλη πλευρά, υπάρχουν παγκοσμίως μεγάλα γκρουπ που δεν μπορούν να επιβιώσουν. Αυτό δεν έχει κόστος για εσάς; Φυσικά και έχει, όμως είναι και μονόδρομος, γιατί απλώς δεν θα μπορούσαμε να κάνουμε κάτι άλλο από αυτό που κάνουμε. Υπάρχουν μουσικοί που μπορούν να συμβιβαστούν και να κάνουν και άλλα πράγματα και να πάρουν άλλους δρόμους. Εμείς μπορούμε να κάνουμε μόνο αυτό που είμαστε. Δεν έχουμε την πολυτέλεια –γιατί το να μπορείς να κάνεις και άλλα πράγματα το θεωρώ πολυτέλεια- να κάνουμε άλλα πράγματα. Τώρα, αν αυτό που κάνεις το πιστεύεις και δουλεύεις συνεχώς μαζί του, μπορείς να το εξελίξεις και να αποδώσει. Σ’ εσάς αποδίδει; Αποδίδει περισσότερο απ’ ότι περιμέναμε! Τα πράγματα για μας τρέχουν ίσως και πιο γρήγορα από ότι μπορούμε να τα παρακολουθήσουμε και αυτό είναι πολύ ευχάριστο…\nΣτο Orient (Κομνηνών 18 τηλ. 2310244623) θα έχουμε την ευκαιρία να απολαμβάνουμε κάθε Παρασκευή τους απίθανους, ευρηματικούς και ταλαντούχους Burger Project ολόκληρη τη φετινή σεζόν. Το γκρουπ, που απαρτίζουν οι Σπύρος Μοσχούτης (τύμπανα), Θάνος Κοσμίδης (πλήκτρα), Κωνσταντίνος Ζουγανέλης (κοντραμπάσο) και Αλέξης Ιωάννου (κιθάρα), «παντρεύει» με έναν μοναδικό τρόπο μουσικές μιας ολόκληρης γενιάς, διασκευάζοντας κομμάτια -από το swing ως το punk και από τη disco ως την country- σε ένα live το οποίο μόνο απρόβλεπτο μπορεί να χαρακτηριστεί…\nΣχήμα εκτός Άξονα Σεμινάριο φωνητικής με θέμα:\nΦωνητικές ασκήσεις με αφορμή τον ποιητικό λόγο Με τον μουσικό-σκηνοθέτη Νίκο Βουδούρη Σαβ. 30 - Κυρ. 31 Ιανουαρίου & Σαβ. 6- Κυρ. 7 Φεβρουαρίου (11.00- 16.00) Αιτήσεις αποδεκτές μέχρι 25 Ιανουαρίου τιμή σεμιναρίου 150 ευρώ Σχήμα εκτός άξονα, Πλάτωνος 35 Πληροφορίες στα τηλ: 2310823444 6944540837, 6946206761 (9-10π.μ -18-20μ.μ )\nΚοίτα να δεις! Contemporary Art Club: Τρίπτυχο Ακρότητες: Bernarda, σε σκηνοθεσία Σμαρούς Πλατιώτη. Σάββατο και Κυριακή στις 21:15. Έως και 14/2. 9:15, σε σκηνοθεσία Σμαρούς Πλατιώτη. Παρασκευή στις 21:15. Έως και 14/2. Δάφνης 12 - Γιαννιτσών (περιοχή City Gate), τηλ. 2314010237. Partizan Χώρος Τέχνης: Η Οφηλία είναι έγκυος του Βίμαλ Σαμπ, σε σκηνοθεσία Αθηνάς Αλεξοπούλου-Χάρη Μπόσινα. Δευτέρα και Τρίτη στις 21:30. Έως και 23/3. Βαλαωρίτου 29. Τηλ. 2310543461. Αριστοτέλειο: Ο Βαφτιστικός του Θεόφραστου Σακελλαρίδη, σε σκηνοθεσία Χάρη Ρώμα. Στις 21:00. Έως και 23/1. Εθνικής Αμύνης 3. Τηλ. 2310223785. Δημοτικό Θέατρο Καλαμαριάς Μελίνα Μερκούρη: Ένας ήρωας με παντούφλες των Αλ. Σακελλάριου-Χρ. Γιαννακόπουλου, σε σκηνοθεσία Χάρρυ Κλυνν. Τρίτη, Πέμπτη και Παρασκευή στις 21:00, Σάββατο στις 18:00 και 21:30, Τετάρτη και Κυριακή στις 20:00. Μεταμορφώσεως 7-9, Καλαμαριά. Τηλ. 2310458591. Εγνατία: Σουίτα στο Πλάζα του Νιλ Σάιμον, σε σκηνοθεσία Αλέξανδρου Ρήγα. Τετάρτη ως και Παρασκευή στις 21:15, Σάββατο και Κυριακή στις 18:15 και 21:15. Πατριάρχου Ιωακείμ 1. Τηλ. 2310225172. Έξω Από Τα Τείχη: Χερ Κόλπερτ του Νταβίντ Γκίζελμαν, σε σκηνοθεσία Δαμιανού Κωνσταντινίδη. Πέμπτη ως και Κυριακή στις 21:15. Έως και 31/1. Πανεπιστημίου 2, Ευαγγελίστρια. Τηλ. 2310210308, 6937234894. Θέατρο Τέχνης «ΑΚΤΙΣ ΑΕΛΙΟΥ»: Το Αναπάντεχο του Φαμπρίς Μελκιό, σε σκηνοθεσία Γρηγόρη Παπαδόπουλου. Πέμπτη ως και Κυριακή στις 21:15. Έως και 24/1. Χριστοπούλου 12 (κάθετος στην Ιασωνίδου). Τηλ. 2310229249. Θέατρο Φλέμινγκ: Stand up comedy / meetus, σε σκηνοθεσία Γρηγόρη Μήττα. Σάββατο στις 22:00. Έως και 30/1. Μισραχή 15. Τηλ. 2310812000. Κέντρο Πολιτισμού Χρήστος Τσακίρης: Τα μωρά τα φέρνει ο πελαργός των Μιχάλη Ρέππα-Θανάση Παπαθανασίου, σε σκηνοθεσία Δημήτρη Σακατζή. 22-23/1 και 29-30/1. Στις 21:00. Είσοδος ελεύθερη. Δημοτικό Θέατρο Σταυρούπολης, Λαγκαδά 221, Σταυρούπολη. Τηλ. 2313302833. Κ.Θ.Β.Ε.: Εταιρεία Μακεδονικών Σπουδών: Το κορίτσι με τα μαύρα του Μιχάλη Κακογιάννη, σε σκηνοθεσία Γρηγόρη Καραντινάκη. Έως και 14/2. Τετάρτη και Κυριακή στις 19:00. Σάββατο στις 18:00 και στις 21:00, Πέμπτη και Παρασκευή στις 21:00. Μονή Λαζαριστών (Σωκράτης Καραντινός): Βασικά με λεν Θανάση του Γιώργου Αρμένη, σε σκηνοθεσία Νίκου Χαραλάμπους. Τετάρτη και Κυριακή στις 19:00. Σάββατο στις 18:00 και στις 21:00, Πέμπτη και Παρασκευή στις 21:00. Έως και 24/1. Ο Υμπύ Βασιλιάς του Αλφρέ Ζαρύ, σε απόδοση Βάσιας Μπακάκου και σκηνοθεσία Γιάννη Παρασκευόπουλου. Τετάρτη και Κυριακή στις 19:00. Σάββατο στις 18:00 και στις 21:00, Πέμπτη και Παρασκευή στις 21:00. Έως και 24/1. Κολοκοτρώνη 21, Σταυρούπολη. Τηλ. 2310288000. Καφωδείο Ελληνικό: Κάλπικη Μοίρα, μουσικοθεατρική παράσταση από το Θέατρο Τέχνης Ακτίς Αελίου, σε σκηνοθεσία Θεανούς Αμοιρίδου. Τετάρτη στις 22:30. Ιουστινιανού 4. Τηλ. 2310237016. Κέντρο Θεατρικής Έρευνας Θεσσαλονίκης: Χρωματιστές Γυναίκες του Βασίλη Ζιώγα, σε σκηνοθεσία Λήδας Μπατσή. Παρασκευή και Σάββατο στις 21:15 και Κυριακή στις 20:00. Αίθουσα Μάντεως Τειρεσία (Γ. Κωνσταντινίδη 15, περιοχή Δελφών). Τηλ. 2310865904. Μαραμπού: Υπο…σχέσεις από τη θεατρική ομάδα Drama Str. Ακατάλληλη για ανηλίκους. Δευτέρα και Τρίτη στις 21:00. Αιγύπτου 5, Λαδάδικα. Τηλ. 2310517019. Μύλος: Stand up comedy «Μέσα Μαζικής Εξημέρωσης» του Στέλιου Κάτσαρη. Δευτέρα στις 21:00. Έως και 25/1. Είσοδος ελεύθερη. Ανδρέου Γεωργίου 56. Τηλ. 2310551836. Παράθλαση: Δον Ζουάν, σε σκηνοθεσία Μόνας Κιτσοπούλου. Ακατάλληλη για ανηλίκους. Σάββατο και Κυριακή στις 21:00. Έως και 28/3. Κάθε Παρασκευή κι ένα έγκλημα της Αγκάθα Κρίστι, σε σκηνοθεσία Μόνας Κιτσοπούλου και Γιώργου Γκασνάκη. Κάθε Παρασκευή στις 21:00. Έως και 26/3. Φαύστα του Μποστ, σε σκηνοθεσία Γιώργου Γκασνάκη. Κάθε Τρίτη στις 21:00. Κασσάνδρου 132. Τηλ. 2310216567. Πειραματική Σκηνή της «Τέχνης»: Θα σε πάρει ο δρόμος του Σάκη Σερέφα, σε σκηνοθεσία Έρσης Βασιλικιώτη. Από 27/1. Το έξυπνο πουλί του Ζορζ Φεϊντό, σε σκηνοθεσία Γιάννη Μόσχου. Θέατρο Αμαλία (Αμαλίας 71). Τηλ. 2310821483. Πολιτεία Θεάτρου: Ευτυχώς ή Δυστυχώς εγώ θα ζήσω, σε κείμενο και σκηνοθεσία Μαρίας Μπαλτατζή. Γύρισα σπίτι του Ντάριο Φο, σε σκηνοθεσία Μαρίας Μπαλτατζή. 22 και 29/1. Αφιέρωμα στον Ζαν Κοκτό: Το Φάντασμα της Μασσαλίας, Στο πανηγύρι την έχασα σε σκηνοθεσία Μαρίας Μπαλτατζή. 23 και 30/1. Αφιέρωμα στον Τένεσι Ουίλιαμς: Το σκοτεινό δωμάτιο, Λαίδη Φθειροζόλ, σε σκηνοθεσία Μαρίας Μπαλτατζή. 24 και 31/1. Ολύμπου 88 (Αρχαία αγορά). Τηλ. 2310272909. Πολιτιστικό Κέντρο Θέρμης: Ο μπαμπάς ο πόλεμος του Ιάκωβου Καμπανέλλη, από την ομάδα Θεάτρου Όραμα, σε σκηνοθεσία Θεόφιλου Λάλου. 22-24/1 στις 20:30. Δημοτικό Θέατρο Θέρμης, Μιχαήλ Καραολή και Καπετάν Χάψα, Θέρμη. Τηλ. 2310463423. Ράδιο Σίτυ: Ο θάνατος του εμποράκου του Άρθουρ Μίλερ, σε σκηνοθεσία Γιάννη Ιορδανίδη. Από 22/1 ως και 14/2. Τρίτη – Παρασκευή στις 21:15, Σάββατο στις 18:15 και 21:30 και Κυριακή στις 20:00. Παρασκευοπούλου 9 και Βασιλίσσης Όλγας. Τηλ. 2310819153. Επιμέλεια ατζέντας: Δελίνα Βασιλειάδη\nΧρωματιστές γυναίκες Το εξαιρετικά ενδιαφέρον, μα ταυτόχρονα δύσκολο, θεατρικό του σημαντικότατου Έλληνα συγγραφέα Βασίλη Ζιώγα Χρωματιστές Γυναίκες επέλεξε να ανεβάσει το Κέντρο Θεατρικής Έρευνας Θεσσαλονίκης στην αίθουσα Μάντεως Τειρεσία (Γ. Κωνσταντινίδη 15, τηλ. 2310865904, www.dramastudio. gr) σε σκηνοθεσία Λήδας Μπατσή. Πρόκειται για ένα έργο συγκρούσεων, εντάσεων και συμβολισμών, έργο μεγάλης ευαισθησίας, αλλά και βαθιάς κατανόησης της ανθρώπινης ψυχής, έργο όπου τίποτα δεν είναι όπως φαίνεται. Δυο γυναίκες, η Έλλη και η Άννα, οι οποίες αποκαλούν η μια την άλλη «αδελφή μου», ζουν μόνες σε κάποιο νησί που δεν έχει όνομα, στο παλιό και στοιχειωμένο από αναμνήσεις και φοβίες πατρικό τους. Οι ηρωίδες, όμως, δεν είναι απλώς δυο αδελφές που προσπαθούν να συμβιώσουν, να επιβιώσουν, να επικοινωνήσουν και να αντιμετωπίσουν τις σκιές που από χρόνια υπάρχουν ανάμεσά τους. Μέσω του λόγου και της δράσης τους, η Έλλη και η Άννα εκφράζουν την πραγματικότητα της γυναίκας που αγνοεί τη δύναμη ή την αξία της, της υποταγμένης, της άβουλης γυναίκας που αδυνατεί να υπάρξει χωρίς τον άνδρα. Ωστόσο, δεν σταματούν στην απλή δήλωση της αλήθειας. Οι δυο γυναίκες αντιδρούν, ενώνονται, γίνονται μονάδα. Αντιστέκονται στη μοίρα που διέπει το φύλο τους, εναντιώνονται στο κατεστημένο και μετατρέπονται σε Αμαζόνες. Και πλέον είναι αχώριστες. Και ανίκητες. Απελευθερώνουν τη γυναίκα από τα δεσμά της και πια δε χρειάζεται να είναι εξαρτημένη από κάποιον άνδρα, δε χρειάζεται να φοβάται ή να νιώθει ενοχές. Όλες οι επιλογές είναι πλέον ανοιχτές. Η γυναίκα είναι αυτόφωτη. Ορατή. Παρούσα. Δεν κρύβεται και δεν χάνεται. Δεν ανήκει σε κανέναν, παρά μόνο στον εαυτό της. Σε έναν κόσμο λευκό, μαύρο και χρωματιστό, είναι λευκή, είναι μαύρη, είναι χρωματιστή. Είναι ακριβώς ό,τι η ίδια επιθυμεί. Πάρα πολύ καλές οι ερμηνείες της Ελένης Κοτσώνα (Έλλη) και της Ιωάννας Λαμνή (Άννα), εμπνευσμένο το λιτό σκηνικό της Νατάσας Ζηβανού, πολύ ενδιαφέρουσα η σκηνοθεσία, εξαιρετική η ιδέα των λευκών χαρτονιών στο πάτωμα, όπου οι δυο ηθοποιοί έγραφαν τις σκέψεις τους και μετά τις πατούσαν. Δελίνα Βασιλειάδη\nΝέες παραστάσεις Η αντιπολεμική σάτιρα του Ιάκωβου Καμπανέλλη Ο μπαμπάς ο πόλεμος ανεβαίνει από την ομάδα ΘΕΑΤΡΟΥ ΟΡΑΜΑ στο Δημοτικό Θέατρο Θέρμης. Η ιστορία μάς μεταφέρει στη Ρόδο του 305 π.Χ. Ενώ το νησί σφύζει από τουριστική κίνηση, ο κίνδυνος για μια πιθανή εισβολή των Μακεδόνων υπό την αρχηγία του Δημήτριου του Πολιορκητή πλησιάζει. Αν και το θέμα δεν προσφέρεται εξαρχής για κωμωδία, ο Καμπανέλλης καταφέρνει μέσα από ξεκαρδιστικούς διάλογους, κωμικά περιστατικά και παρεξηγήσεις να δώσει μια αληθινή εικόνα του πολέμου και των αιτιών που οδηγούν σε αυτόν, περνώντας ταυτόχρονα αντιπολεμικά μηνύματα. Η σκηνοθεσία είναι του Θεόφιλου Λάλου. Θα σε πάρει ο δρόμος Ο θάνατος του εμποράκου, ένα από τα πιο σημαντικά έργα του μεγάλου Αμερικανού συγγραφέα Άρθουρ Μίλερ, παρουσιάζεται στο Ράδιο Σίτυ. Πρόκειται για την ιστορία του Γουίλι Λόμαν, ο οποίος την τελευταία μέρα της ζωής του φοβάται ότι δεν κατάφερε να εκπληρώσει τις αξιώσεις των άλλων και όλοι θα τον θυμούνται ως αποτυχημένο. Μέσα από τη ζωή του ήρωά του, και με έναυσμα την αληθινή ιστορία του πατέρα του, ο Μίλερ σχολιάζει το αμερικανικό όνειρο, καθώς και τις ελπίδες και τα όνειρα της μεσαίας κοινωνικής τάξης, σε ένα έργο πιο επίκαιρο από ποτέ. Το ρόλο του Γουίλι Λόμαν ερμηνεύει ο Θύμιος Καρακατσάνης. Η μετάφραση είναι του Αλέξανδρου Κοέν και η σκηνοθεσία του Γιάννη Ιορδανίδη. Η ΠΕΙΡΑΜΑΤΙΚΗ ΣΚΗΝΗ ΤΗΣ «ΤΕΧΝΗΣ» ανεβάζει στο θέατρο «Αμαλία» το νέο έργο του Σάκη Σερέφα, που έχει τίτλο Θα σε πάρει ο δρόμος. Ήρωες του έργου είναι απλοί και καθημερινοί άνθρωποι, κάτοικοι μιας μεγαλούπολης, οι οποίοι όλοι έχουν κάτι να πουν και ψάχνουν τρόπους να επικοινωνήσουν με τους υπόλοιπους. Με γλώσσα άλλοτε ωμή και ρεαλιστική και άλλοτε ποιητική, αλλά πάντοτε με πολύ χιούμορ, ο συγγραφέας προσπαθεί να τους δώσει αυτό το βήμα ώστε να μπορέσει ο καθένας να διηγηθεί τη δική του ιστορία. Η σκηνοθεσία είναι της Έρσης Βασιλικιώτη, ενώ η «ψηφιακή εικονογραφία» (βίντεο, φωτογραφίες, κάμερα) της Λίλας Σωτηρίου. Δανάη Κανελλά\nΓη και Ίχνη\nΕδώ και περίπου ένα μήνα (και ως και τις 28 Φεβρουαρίου) το Μουσείο Φωτογραφίας Θεσσαλονίκης παρουσιάζει τη δεύτερη έκθεση τ ο υ κ ύ κ λ ο υ Τα τέσσερα στοιχεία της φύσης και ο άνθρωπος, που εγκαινιάστηκε πέρσι την άνοιξη με την έκθεση «Νερό-Ρεύματα». Η έκθεση φωτογραφίας Γη-Ίχνη διοργανώνεται από το Μ.Φ.Θ. σε συνεργασία με την ελβετική τράπεζα Pictet, φορέα υλοποίησης του διεθνούς Βραβείου Pictet, και περιλαμβάνει 100 έργα 25 καλλιτεχνών από 19 χώρες. Αποτελείται, μάλιστα, από δυο μέρη: Στο πρώτο περιλαμβάνονται έργα των 12 σύγχρονων φωτογράφων που επιλέχτηκαν για την τελική φάση του Βραβείου Pictet και οι οποίοι παρουσιάζονται στη χώρα μας για πρώτη φορά: Ντάρεν Άλμοντ (Μ. Βρετανία), Κρίστοφερ Άντερσον (Καναδάς), Σάμι Μπαλότζι (Δημοκρατία του Κονγκό), Έντουαρντ Μπουρτίνσκι (Καναδάς), Αντρέας Γκούρσκι (Γερμανία), Ναόγια Χατακεγιάμα (Ιαπωνία), Ναντάβ Κάντερ (Ισραήλ), Εντ Κάσι (ΗΠΑ), Αμπάς Κοσάρι (Ιράν), Γιάο Λου (Κίνα), Έντγκαρ Μάρτινς (Πορτογαλία), Κρις Στιλ-Πέρκινς (Βιρμανία). Στο δεύτερο τμήμα της έκθεσης, που αποτελεί παραγωγή του Μουσείου Φωτογραφίας Θεσσαλονίκης, περιλαμβάνονται έργα 13 Ελλήνων και ξένων δημιουργών, που «συνδιαλέγονται» με τους φωτογράφους του βραβείου Ρictet. Ειδικότερα οι Έλληνες που μας εκπροσωπούν στην έκθεση είναι οι Νίκος Δανιηλίδης, Έκτορας Δημησιάνος, Χάρης Κακαρούχας, Δημήτρης Κοιλαλός και Έφη Τσακρακλίδου, που με την εξαιρετική δουλειά τους φέρνουν ένα βήμα πιο μπροστά τη χώρα μας σε αυτή τη διεθνή συνεργασία. Σε επιμέλεια του Βαγγέλη Ιωακειμίδη και του Γκαμπριέλ Μπορέ, η μεγάλη αυτή έκθεση φιλοξενεί φωτογράφους που αποτυπώνουν με το φακό τους και τον δικό τους ιδιαίτερο τρόπο, τη μία και μοναδική μούσα τους: τη Γη. Το φυσικό τοπίο εναλλάσσεται με το αστικό, ενώ άλλοτε ο ρεαλισμός και άλλοτε η μυθοπλασία γύρω από το φαντασιακό δημιουργούν την κατάλληλη ατμόσφαιρα και το περιβάλλον για να εκθειαστεί το μεγαλειώδες νόημα της ζωής πάνω στον πλανήτη. Φωτογραφίες, σε μνημειακές σχεδόν διαστάσεις, αποδίδουν η καθεμιά μια διαφορετική ιστορία -ενός παγετώνα που λιώνει, μιας ραγδαία αναπτυσσόμενης πόλης ή μιας ηφαιστειακής έκρηξης, ακόμη και μερικών λουλουδιών που ανθίζουν σε βραχώδεις επιφάνειες και εντυπωσιάζουν από τη γλαφυρότητα της χρωματικής τους παλέτας. Πρόκειται για διαφορετικές ματιές από ανθρώπους ετερόκλητων πολιτισμών, που εκτός των άλλων υποδεικνύουν πολιτική άποψη και συνθέτουν ένα μωσαϊκό από εικόνες που ζωντανεύουν αυτό το αποκαλυπτικό ταξίδι σε μια τοπογραφία που συμβιώνει και συγχωνεύει το Ίχνος του Ανθρώπου σε μια ολότητα, μέσα στην οποία σκιαγραφείται ο Κόσμος μας και ανελίσσεται η πραγματική ουσία του.\nΓεννήθηκε στη Λάρισα το 1936 και ζει στην Αμερική. Με σπουδές Γλυπτικής, Γαλλικής Λογοτεχνίας, Ιστορίας της Τέχνης, Μουσειολογίας και διδακτορικό στην Αισθητική σε Ελλάδα, Αμερική, Γαλλία, με πλούσια καλλιτεχνική παραγωγή, επιστημονικό έργο και επιμελητική δραστηριότητα. Η Αθηνά Τάχα είναι μια διακεκριμένη καλλιτέχνιδα στο εξωτερικό, αλλά όχι ευρέως γνωστή στο ελληνικό κοινό. Αυτό το κενό επιδιώκει να καλύψει η αναδρομική έκθεση που διοργανώνει το Κέντρο Σύγχρονης Τέχνης του Κρατικού Μουσείου Σύγχρονης Τέχνης, σε συνεργασία με το Ίδρυμα Ιωάννη Κωστόπουλου και τη Δημοτική Πινακοθήκη Λάρισας – Μουσείο Γ. Ι. Κατσίγρα. Το υλικό της έκθεσης -φωτογραφίες, βίντεο, γλυπτά, μακέτες, εγκαταστάσεις, διαδικτυακό υλικό- από τις αρχές της δεκαετίας του ’70 μέχρι σήμερα, σκιαγραφεί με σαφήνεια την καλλιτεχνική της δραστηριότητα σε δύο φαινομενικά αντιθετικά πεδία, το δημόσιο και το ιδιωτικό. Με αφετηρία το δημόσιο πεδίο, στην έκθεση παρουσιάζονται έργα που γεννήθηκαν στις αρχές του ’70, οπότε αρχίζει η ενασχόλησή της με τη γλυπτική-αρχιτεκτονική τοπίου. Μέσα στο κλίμα των κοινωνικών εξεγέρσεων του ’60 και των συνακόλουθων αλλαγών, επαναπροσδιορίζεται ο χαρακτήρας της δημόσιας τέχνης και χρηματοδοτείται πλήθος προγραμμάτων ανάπλασης του αστικού περιβάλλοντος. Η Τάχα σχεδιάζει δημόσιους χώρους που συνδυάζουν λειτουργικότητα και αισθητική και ανταποκρίνονται στην αντίληψή της για μια κοινωνική τέχνη, μη ελιτίστικη, προσβάσιμη σε όλους. Μέχρι σήμερα έχει διαμορφώσει πάνω από 50 δημόσιους χώρους σε πολλές πολιτείες των Η.Π.Α. Δεν περιορίζεται όμως στα δημόσια έργα. Δημιουργεί σειρά εννοιολογικών έργων όπου κυριαρχεί το ανθρώπινο σώμα. Ξεχωρίζουν τα φωτογραφικά έργα-μελέτες, όπου γίνεται η ίδια υποκείμενο και αντικείμενο παρατήρησης, σε μια προσπάθεια να αποτυπώσει τις αλλαγές που υφίσταται το ανθρώπινο σώμα με το πέρασμα του χρόνου. Ή οι ασπίδες και τα κράνη από φυσικά υλικά, ανίκανα να προστατέψουν από την ασθένεια, παρά μόνο υπογραμμίζουν την αίσθηση της τρωτότητας και ευθραυστότητας του σώματος. Το έργο της συνολικά παρουσιάζει συνοχή, καθώς οι αρχές που διέπουν τόσο τα δημόσιου όσο και τα ιδιωτικού χαρακτήρα έργα της είναι ο ρυθμός, η κίνηση, ο χρόνος. Πώς και πού εντοπίζει αυτές τις αρχές τόσο στο εξωτερικό περιβάλλον (φύση, πόλη) όσο και στη λειτουργία του ανθρώπινου σώματος; Και ποια μέσα χρησιμοποιεί για να αποτυπώσει αυτή την προσωπική οπτική; Μια επίσκεψη στην έκθεση θα δώσει απαντήσεις και σίγουρα θα θέσει και ερωτήματα. Η επιμέλεια της έκθεσης είναι της Συραγούς Τσιάρα και της Κατερίνας Κοσκινά και θα διαρκέσει ως και τις 11 Απριλίου. Ώρες Λειτουργίας: Δευτέρα-Κυριακή 09:00-21:00 (τηλ. 2310593270) Τάνια Βλαχομήτρου\nΣεμινάρια Μαγειρικής για ερασιτέχνες της κουζίνας Μέσα σε 3 ώρες μαγειρεύουμε μαζί ένα πλήρες γεύμα το οποίο δοκιμάζουμε με συνοδεία κρασιού. Μέσα σε 1 ½ ώρα μαθαίνετε τα μυστικά για το πώς να φτιάχνετε το αυθεντικό Ιταλικό ριζότο. Κάθε μήνα και διαφορετική θεματική ενότητα. Νοέμβριος :: Μαγειρεύουμε Ιανουάριος Μαθήματα Sushi υγιεινά και νόστιμα Δεκέμβριος : Χριστουγεννιάτικα Φεβρουάριος : Ελληνική Κουζίναδείπνα Πληροφορίες στο www.marmita.gr και στο τηλ. 2310.278027\nΦωτεινή Βελεσιώτου όπως… Σωτηρία Μπέλλου\nΆκουσα για πρώτη φορά τη Φωτεινή Βελεσιώτου πριν κάποια χρόνια, περασμένα μεσάνυχτα μιας Πέμπτης, στο τέλος του καθιερωμένου τότε προγράμματος των Δερμιτάσογλου – Μήτση. Ο Ευγένιος μάς τη σύστησε με μια κουβέντα, καθώς άρχισε να παίζει τα πρώτα ακόρντα από το Μην κλαις: και τώρα η Φωτεινή! Κοίταξα τριγύρω να δω κάποια χαριτωμένη πρωτοεμφανιζόμενη τραγουδίστρια να παίρνει το μικρόφωνο και να ανεβαίνει στη σκηνή. Η Φωτεινή δεν πήρε το μικρόφωνο στα χέρια ούτε καν πλησίασε στη σκηνή. Καθόταν στο διπλανό μου τραπέζι ήρεμη. Μετά κατάλαβα ότι τέτοια φωνή ούτε μικρόφωνο χρειαζόταν ούτε φώτα επάνω της για να την προσέξει κανείς. Άρχισε να τραγουδά Σωτηρία Μπέλλου κι ήταν λες και αναστήθηκε στο πλάι μου η Σωτηρία Μπέλλου. Αναρωτήθηκα πού ήταν κρυμμένη τόσα χρόνια αυτή η φωνή… Έκτοτε την άκουσα αρκετές φορές στο καθιερωμένο πρόγραμμα της Παρασκευής με ρεμπέτικα στο Καφωδείο, ένα πρόγραμμα που γνώρισε επιτυχία και συνεχίζεται και τη φετινή σεζόν, ενώ η ίδια ηχογραφούσε τα πρώτα της τραγούδια (Μιχάλης Νικολούδης, Γιώργος Καζαντζής). Αυτό που επιχειρεί για πρώτη φορά φέτος η Φωτεινή Βελεσιώτου είναι ένα συνολικό αφιέρωμα στο alter ego της καλλιτεχνικής της παρουσίας, στη Σωτηρία Μπέλλου. Όλες τις Πέμπτες του Γενάρη, το Καφωδείο Ελληνικό θυμάται κι ανασταίνει τη θρυλική ερμηνεύτρια και τα τραγούδια της, με μια φωνή καθρέφτη του διαπεραστικού της ηχοχρώματος και της αυθεντικής της ερμηνείας. Δε λες κουβέντα, Νταλίκα, Μ’ αεροπλάνα και βαπόρια, άλλα τραγούδια λιγότερο γνωστά της Μπέλλου και πολλά ρεμπέτικα ξαναζωντανεύουν πολλά χρόνια μετά τις πρώτες τους ηχογραφήσεις, με τη Φωτεινή Βελεσιώτου τόσο όμοια, αλλά ταυτόχρονα και τόσο διαφορετική, από την πρώτη τους ερμηνεύτρια. Μαζί της είναι ο Λάκης Χαλκιάς στο μπουζούκι, ο Μάκης Πάντσιος στην κιθάρα και στο τραγούδι και ο Δημήτρης Τσιολχάς στο ακορντεόν και στο τραγούδι. Καλή ακρόαση!\nΑίγλη (Αγ. Νικολάου 3 και Κασσάνδρου, τηλ. 2310270016): Πέμπτη ως και Σάββατο: Παναγιώτης Καραδημήτρης, Βασίλης Καρακότας, Άννα Μπαλάσκα, Όλγα και Αναστασία Σπυρογιάννη. Αίθουσα Τελετών Α.Π.Θ.: 25/1 «Mamma Mia» τραγούδια των Abba με τη Χορωδία «Κοραής». Σολίστ: Εβελίνα Παπούλια, Κρίστα Άικινς. Βάρδια (Σερρών 15, τηλ. 2310942289): 24/1 Ανοιχτές Θάλασσες, 25/1 Δημήτρης Τριανταφυλλίδης, 26-27/1 Μιλτιάδης Πασχαλίδης. Κάθε Παρασκευή και Σάββατο: Βασίλης Πρατσινάκης, Μαρία Φραγκούλη, Σοφία Αβραμίδου, Αλεξία Χρυσομάλλη, Στέφανος Λιάσιος. Καφωδείο Ελληνικό (Ιουστινιανού 3, τηλ. 2310237016): Κάθε Πέμπτη: Αφιέρωμα στη Σωτηρία Μπέλλου με τη Φωτεινή Βελεσιώτου. Κάθε Παρασκευή: Φωτεινή Βελεσιώτου, Λάρρυ Χαριτίδης, Μάκης Πάντσιος, Δημήτρης Τσολχιάς. 23/1 Κώστας Πρατσινάκης, Μανώλης Πρατσινάκης, 25/1 The ants & friends, 26/1 Γιώργος & Θωμάς. Κάθε Τετάρτη: «Κάλπικη Μοίρα» μουσικοθεατρική παράσταση του Θεάτρου Τέχνης Ακτίς Αελίου. Μέγαρο Μουσικής (25ης Μαρτίου και Νέα Παραλία): 22/1 Αφιέρωμα της Κ.Ο.Θ. στον Φρεντερίκ Σοπέν με σολίστ τον Μαρτίνος Τιρίμος. Μύλος (Ανδρέου Γεωργίου 56, τηλ. 2310551836, 2310541806). Club: 21/1 Tango Argentino – Milonga, 22-23/1 Παύλος Παυλίδης, 24/1 οπτικοακουστικό αφήγημα. Κάθε Δευτέρα: «Μέσα Μαζικής Εξημέρωσης» stand up comedy με τον Στέλιο Κάτσαρη. Πλατώ (Γ. Αγγέλου 14, τηλ. 2310321389): 22-23/1 Νίκος Δημητράτος. Πριγκιπέσσα (Φιλικής Εταιρείας 5, τηλ. 2310273542): 27/1 «Αρώματα Ανατολής» Δρόσος Κουτσοκώστας, Κυριάκος Πετράς, Σάκης Γιώργου, Λευτέρης Παύλου. Πρόβα (Καλαποθάκη 6, τηλ. 2310260484): 25/1 Σωτήρης Μπάλλας. Σαράι (Γ. Λαμπράκη 23, τηλ. 2310943833): 21/1 Blues Wire, 22/1 Χρυσόστομος Καραντωνίου, Μαρίνα Δακανάλη, Παναγιώτης Παπαϊωάννου, 27/1 Μάκης Σεβίλογλου, Μαρία Παπανικολάου, 28/1 «Στα Μονοπάτια της Παράδοσης». Κάθε Σάββατο: Οργανωμένοι. Το Μουσείο (Κατούνη 14, τηλ. 2310555267): Κάθε Πέμπτη: Δημήτρης Μεζές «Εκεί που σμίγει η Δύση κι η Ανατολή». Block 33 (26ης Οκτωβρίου 33, τηλ. 2310533533): Stage 1: 22/1 Therapy?, 23/1 The Stranglers. Café Balkan (Προξένου Κορομηλά 3): 26/1 Jazz Friends trio. Casual living (Τομπάζη 15, Πυλαία, Εμπορικό Κέντρο Μακεδονία, τηλ. 2310365425): 23/1 SAL.A.TA., 25/1 Gadjo Dilo. Le cirque (Τσιρογιάννη 3, πλατεία Ντορέ, τηλ. 2310271211): Κάθε Σάββατο: Παντελής Θεοχαρίδης. New York (Αχελώου 10, τηλ. 2310548439): Κάθε Πέμπτη: Ησαΐας Ματιάμπα. Orient (Κομνηνών 18, τηλ. 2310244623): 22/1 Burger Project, 23-24/1 Κωστής Μαραβέγιας. Κάθε Τετάρτη: «Pararlama» Νίκος Ντουνούσης, Ηλίας Ζάικος. Κάθε Πέμπτη: Cabaret Balkan. Principal Club Theater (Εθνική οδός Θεσσαλονίκης - Ν. Μουδανιών, τηλ. 2310428088): 24/1 Pain of Salvation, Lake of tears, Aqua de Annique, Disillusion, Scar of the sun. Soundτρακ (Αλ. Παπαναστασίου 58, τηλ. 2310927145): Κάθε Παρασκευή και Σάββατο: Δημήτρης Πίγγος, Βαγγελιώ, Παύλος Σπυριδωνίδης, Έλενα Βασιλειάδου, Μαρία Παπαδοπούλου, Μανώλης Πορφυράκης. Spitimou (Λέοντος Σοφού 26, τηλ. 6948117339): 27/1 Κώστας Μαγγίνας Trio. Επιμέλεια ατζέντας: Αναστασία Αποστόλου\nΝύχτες στη Βάρδια Τρεις εκδηλώσεις σε ένα χώρο. Η ΒΑΡΔΙΑ δίνει χώρο και χρόνο στον Μιλτιάδη Πασχαλίδη, στη Ζωή Παπαδοπούλου και στο ντουέτο Δημήτρη Τριανταφυλλίδη και Ντίνας Γιακουμάκου. Αναγνωρίζω πως είναι λιγάκι δύσκολο να βγαίνεις αυτές τις μέρες. Έχουν προηγηθεί οι γιορτές, που συνήθως σου αφήνουν ένα έντονο αίσθημα κούρασης και κορεσμού μαζί. Αν είσαι φοιτητής, όσο καλή διάθεση και να έχεις, αρχίζει η εξεταστική και πρέπει να διαβάσεις! Ή, απλά, δεν θέλεις να ξαναπάς σε ένα χώρο με πολύ καπνό, πολύ\nθόρυβο, ανόητη μουσική και πολύ κόσμο που δεν ξέρει τι ακριβώς ζητά. Γι’ αυτό και προτείνω έναν χώρο μικρό, όπως είναι η ΒΑΡΔΙΑ, και καλλιτέχνες χαμηλών τόνων, που επιβεβαιώνουν όμως τις υψηλές προσδοκίες και σου αφήνουν ένα αίσθημα -αν όχι πληρότητας- τουλάχιστον αμιγούς ψυχαγωγίας. Τη Δευτέρα 25 του Γενάρη, ο Δημήτρης Τριανταφυλλίδης και η Ντίνα Γιακουμάκου αφιερώνουν τη βραδιά σε έναν υπέροχο ποιητή, στον Γιάννη Ρίτσο. Οι περισσότεροι τον έχουμε συνδέσει με τη Ρωμιοσύνη και τον Επιτάφιο, μα ο Ρίτσος είναι και ένας βαθιά ερωτικός ποιητής: «…Θέλω να περιγράψω το σώμα σου. Το σώμα σου είναι απέραντο. Το σώμα σου είναι ένα λεπτό ροδοπέταλο σ’ ένα ποτήρι καθαρό νερό. Το σώμα σου, ένα άγριο δάσος με σαράντα μαύρους ξυλοκόπους. Το σώμα σου βαθιές νοτισμένες κοιλάδες πριν βγει ο ήλιος…». Τις δυο επόμενες νύχτες, την Τρίτη στις 26 και την Τετάρτη στις 27, ο Μιλτιάδης Πασχαλίδης θα ανεβεί στη σκηνή. Αισθαντικός, μελαγχολικός, θα μας γαληνέψει και θα μας ταξιδέψει. Για να παρασυρθούμε, όμως, μερικές φορές χρειαζόμαστε και μια γυναίκα. Έτσι η Ζωή Παπαδοπούλου, φέρελπις νέα καλλιτέχνιδα, θα τραγουδήσει κομμάτια δικά της -αλλά και αγαπημένων καλλιτεχνών- το βράδυ της Πέμπτης 28 του Γενάρη. Ελπίδα Παπαδοπούλου\nTherapy? Είκοσι χρόνια θεραπείας δε φαίνεται να είναι αρκετά για τους αμετανόητους Ιρλανδούς, οι οποίοι επιστρέφουν στη χώρα μας με 2 μοναδικές συναυλίες σε Θεσσαλονίκη και Αθήνα. Κλείνοντας δυο δεκαετίες μουσικής συνύπαρξης και με πολύ μεγάλες επιτυχίες στο ενεργητικό τους οι Therapy? έρχονται στην Ελλάδα με επετειακή διάθεση για να παρουσιάσουν ένα σύνολο από τα πιο γνωστά κομμάτια τους, με αφορμή ακριβώς την 20ετή μουσική τους παρουσία, γιορτάζοντας την επανέκδοση των άλμπουμ τους Babyteeth και Pleasure Death και τα δυο νούμερο 1 στα βρετανικά ανεξάρτητα charts. Τραγούδια όπως το Nowhere, Teethgrinder, Die Laughing, Opal Mantra, Screamager, Stories και Diane, μεταξύ άλλων, σφράγισαν την εναλλακτική μουσική της δεκαετίας του ’90. Οι Therapy? συνεχίζουν μέχρι τις μέρες μας, δοκιμάζοντας πειραματισμούς στον ήχο τους, που κυμαίνεται από το ροκ μέχρι το πανκ και από το χέβι ροκ ως το ποπ, κυρίως στα ακουστικά μέρη των τραγουδιών τους. Έχοντας κυκλοφορήσει νέο άλμπουμ το 2009, το Crooked Timber (το οποίο αξίζει να σημειώσουμε ότι έχει κυκλοφορήσει σε βινύλιο, σε περιορισμένα αντίτυπα), και αλλάξει τη δισκογραφική τους εταιρεία, θα περιμέναμε επίσης αλλαγές και στην παραγωγή, ωστόσο η υπογραφή των Therapy? είναι τόσο έντονη που δεν τίθεται ζήτημα αλλαγής πλεύσης, ούτε επαναδιαπραγμάτευσης του ήχου που τους έχει καθιερώσει τόσα χρόνια. Παρόλ’ αυτά, στον νέο δίσκο διακρίνουμε περισσότερα ατμοσφαιρικά στοιχεία και μεγαλύτερες χρονικά συνθέσεις, που μπορούν να εντάξουν τη μπάντα σε ακόμη πιο προοδευτικά μονοπάτια. Οι πρόσφατες ζωντανές εμφανίσεις τους επιβεβαιώνουν τη φήμη τους ως ένα από τα εκρηκτικότερα συγκροτήματα, ενώ 3 μπάντες έχουν κληθεί να προετοιμάσουν το έδαφος κατάλληλα στο live της Θεσσαλονίκης (Block 33 στις 22 Ιανουαρίου). Oι νεοεμφανιζόμενοι Hogg με τις stoner/ grunge επιρροές τους, οι πανκ ροκ Go Over 1000 και οι Black Ocean με ανάλογες ανησυχίες, υπόσχονται να ξεσηκώσουν το πλήθος πριν από την εμφάνιση των πολυαγαπημένων Therapy?. Going Somewhere?... Εύα Βολογιαννίδου\nO Παύλος Παυλίδης και οι B-Movies «δεν ξεχάστηκαν» Αργού ή μέσου ρυθμού κιθαριστική ροκ, με ροπή προς τη μελωδική ποπ και τη μπαλάντα... Δι’ απαγγελίας, δια ψιθύρου και άδοντας με φωνή βαθιά... Στίχος συνήθως λακωνικός, που συντονίζεται με τη φύση και συγκλονίζεται ανεπαίσθητα από μια ανθρώπινη παρουσία... Που μοιάζει να σιγοντάρει τη μουσική σαν «αερικό»... Η θλίψη γίνεται δημιουργία χωρίς παραπονεμένα λόγια, η αναπόληση διαδέχεται την ονειροπόληση, το κοινό γίνεται όλο μια μεγάλη παρέα. Ο Παύλος Παυλίδης πέρασε από τις συμπληγάδες του ελληνικού ροκ, τα Μωρά στη Φωτιά και τα Ξύλινα Σπαθιά, τίναξε την αστερόσκονη και βγήκε μόνος του στον αέρα. Η Αμοργός, ο Σκαρίμπας, ο Νιλ Γιανγκ, ο Μαρκές, ο Σιδηρόπουλος και αρκετοί άλλοι ποιητές τού κράτησαν συντροφιά και του’ δειξαν ένα μονοπάτι. Αυτό ακολουθεί τώρα και με τους B-Movies. Τώρα πια όμως βγήκε στο ξέφωτο, έκανε χώρο γύρω του και μάζεψε νέους ανθρώπους. Έτσι εξηγείται η μεγάλη και παρατεταμένη επιτυχία του στο «Σταυρό του Νότου» και η τόση ανυπομονησία για την κυκλοφορία του επερχόμενου δίσκου του. Μια μυθική αύρα έχει ήδη κυκλώσει τα νέα του «αδοσεργιανοπονήματα». Αυτά τα καινούργια τραγούδια και άλλα παλιότερα, από τη σόλο ή την προηγούμενη πορεία του, έρχεται να μας παρουσιάσει στο Κλαμπ του Μύλου για δυο συνεχόμενες βραδιές, Παρασκευή 22 και Σάββατο 23 Γενάρη. Μαζί του φυσικά και οι B-Movies. Ο Σπύρος Χατζηκωνσταντίνου στην κιθάρα, ο Τόλης Δεληγιάννης στο μπάσο, ο Αλέξης Σπανίδης στα τύμπανα, ο Ορέστης Μπενέκας στα πλήκτρα, ο Άρης Χατζησταύρου στη δεύτερη κιθάρα. Οι πόρτες του Κλαμπ ανοίγουν στις 21:00 και το μαγικό χαρτάκι για την είσοδο κοστίζει μόλις 15 ευρώ. Κώστας Καρδερίνης\nΔΙΣΚΟΚΡΙΤΙΚΗ THE STRANGLERS Coast to Coast: Live on Tour\nΠρόκειται για ένα από τα λίγα συγκροτήματα της αγγλικής punk σκηνής που έχουν επιβιώσει ως σήμερα. Και επειδή πάντα το punk ζούσε και ανέπνεε επί του πάλκου , και όχι εντός των βινυλίων / κασετών / cd, σας παρουσιάζουμε το πιο πρόσφατο live album των Stranglers, με αφορμή την επερχόμενη συναυλία τους στην πόλη, το Σάββατο 23 Ιανουαρίου στο Block 33. Οι πόρτες ανοίγουν στις 21:00, το δε εισιτήριο κοστίζει 25 ευρώ στην προπώληση (στο Ticket House, στη Μητροπόλεως 102) και 30 στο ταμείο. Το ιδιαίτερο χαρακτηριστικό των Stranglers δεν είναι τόσο οι (συχνά μισανθρωπικοί) στίχοι, τα φωνητικά-γρυλίσματα, το επιληπτικό μπάσο του Ζαν-Ζακ Μπερνέλ ή τα κίμπορντς του Ντέιβ Γκρίνφιλντ. Είναι το γεγονός ότι κατάφεραν να εξελίξουν το protopunk και να το εμπλουτίσουν με new wave, art rock, gothic και pop στοιχεία, χωρίς ποτέ να ξεφύγουν από τις επιταγές του punk: καλλιτεχνική ελευθερία και επαναστατική οπτική. Το Coast to Coast: Live on Tour κυκλοφόρησε το 2005 και ηχογραφήθηκε το 2004, κατά την περιοδεία στην Αγγλία για το άλμπουμ «Norfolk Coast». Περιέχει κυρίως κομμάτια από το συγκεκριμένο άλμπουμ (λογικό, εφόσον περιόδευαν προς υποστήριξή του!), όπως τα αρκετά γνωστά Norfolk Coast, Long Black Veil και Mine all mine. Φυσικά και περιλαμβάνει τα ιστορικά Always the sun και Golden Brown και την κλασική πια διασκευή τους στο All day and all of the night των Kinks, ενώ το live κλείνει με το θρυλικό ουρλιαχτό του No more heroes -λείπει βέβαια το προσωπικό αγαπημένο μου Strange little girl (το οποίο και έχει διασκευάσει μοναδικά η Τόρι Έιμος)… Το παίξιμο του συγκροτήματος είναι σφιχτό και δεμένο, η ερμηνεία του Πολ Ρόμπερτς δυνατή και επιθετική, ο ήχος και η παραγωγή βρίσκονται σε πολύ καλό επίπεδο και η αξία των τραγουδιών είναι δεδομένη. Το punk ζει και αναπνέει επί σκηνής, το είπαμε -και το συγκεκριμένο άλμπουμ είναι η καλύτερη απόδειξη για αυτό. Μαριάννα Βασιλείου\nβιβλίο Αντρέα Καμιλλέρι Τα φτερά της πεταλούδας εκδόσεις Πατάκη, σελίδες 304 Με τα αστυνομικά μυθιστορήματα νιώθω σα να επιστρέφω σπίτι μου. Όπως έχουν πει οι κριτικοί του είδους, αποτελούν τη μοντέρνα συνέχεια του ιπποτικού μυθιστορήματος. Οι εμβληματικοί ήρωές τους (π.χ. ο Φίλιπ Μάρλοου στον Τσάντλερ, ο Έκτορ Μπελασκορεάν στον Τάιμπο), σακατεμένοι και κρυφά ιδεαλιστές, προσπαθούν να φέρουν λίγη από τη δική τους τάξη και δικαιοσύνη σε αυτόν τον χαοτικό κόσμο μας, που όλο καταρρέει. Ο ήρωας του Αντρέα Καμιλλέρι είναι ο επιθεωρητής Μονταλμπάνο. Κυνικός, μα στο βάθος τρυφερός, φαινομενικά βαριεστημένος, μα στην ουσία εξεγερμένος, διαρκώς τίθεται ενάντια στη διαφθορά των μεγαλοεπιχειρηματιών και τη σιωπή των μικροαστών, στο σύστημα των παπάδων και των πολιτικών. Οι ιστορίες του διαδραματίζονται στη φανταστική πόλη της Βιγκάτα στην Κάτω Ιταλία. Φανταστική μα… τόσο τυπική για την Ιταλία, αλλά και για την Ελλάδα! Μια πόλη άλλοτε ηλιόλουστη και άλλοτε συννεφιασμένη. Σε χαμηλούς τόνους ο Μονταλμπάνο διαλευκαίνει τις υποθέσεις με τον αντισυμβατικό του τρόπο, ενώ ο Καμιλλέρι με λεπτότητα κεντά το κοινωνικό μωσαϊκό και τον ψυχολογικό καμβά των βαλκανικών και μεσογειακών χωρών και ανθρώπων. Επιπλέον, συνεχίζει να προσθέτει σάρκα και οστά στον ήρωά του, που γερνά όσο προχωρά η σειρά των βιβλίων του. Στα Φτερά της Πεταλούδας, ο Μονταλμπάνο ξυπνά στο κατώφλι των 55. Δεν έχει να τα βάλει μόνο με τα δίκτυα του trafficking και τα κερδοσκοπικά ψευδοφιλανθρωπικά σωματεία, αλλά και με τα γκρίζα μαλλιά και την οικογένεια που ποτέ δεν έκανε… Τα Φτερά της Πεταλούδας είναι ένα από τα πιο πρόσφατα βιβλία (16) της σειράς που συνεχίζει να γράφει ο 85χρονος (!) Καμιλλέρι. Σαρδόνια, αλλά και ποιητικά, σχολιάζει το αλαλούμ των ημερών μας. Προσφέρεται για απολαυστικό και ταυτόχρονα βαθύ διάβασμα. Δημήτρης Δρένος Το Σάββατο 23 Ιανουαρίου, ώρα 12:00, στον ΙΑΝΟ (Αριστοτέλους 7), ο αγαπημένος συγγραφέας των παιδιών Βαγγέλης Ηλιόπουλος παρουσιάζει το νέο βιβλίο της σειράς ΟΙΚΟλογήματα Η μικρή Γοργόνα πώς να ζήσει στο Σκουπιδονήσι και το cd της σειράς που μόλις κυκλοφόρησε με τίτλο ΟΙΚΟλογήματα - Τραγούδια για το περιβάλλον και την οικολογία, σε μουσική Κώστα Θωμαΐδη. Εκπαιδευτικές δραστηριότητες σειράς: Βασιλική Νίκα. Εικονογράφηση: Φραντζέσκα Κοζάντι. Την Τρίτη 26 Ιανουαρίου, ώρα 20:00, στη Gallery IANOS (Αριστοτέλους 7), εγκαίνια της έκθεσης με καλαπόδια των Εύης Καραχλή και Νικόλ Παπάκου, με τίτλο Χρωματιστά βήματα. Διάρκεια έκθεσης: 26/1-13/2. Την Παρασκευή 29 Ιανουαρίου, ώρα 20:00, στον ΙΑΝΟ (Αριστοτέλους 7), η Αλεξάνδρα Μυλωνά παρουσιάζει το βιβλίο της Εγώ και μερικές φίλες μου, εκδόσεις ΓΡΑΦΗΜΑ. Ομιλητές: Τάσος Ρέτζιος (δημοσιογράφος, αρχισυντάκτης πολιτιστικών εφημερίδας ΑΓΓΕΛΙΟΦΟΡΟΣ), Κούλα Αδαλόγλου (φιλόλογος, συγγραφέας, διευθύντρια Καλλιτεχνικού Γυμνασίου Αμπελοκήπων), Πέτρος Μαρτινίδης (καθηγητής Τμήματος Αρχιτεκτόνων Α.Π.Θ., συγγραφέας), Γιώργος Φράγκογλου (φιλόλογος). Αποσπάσματα θα διαβάσουν οι ηθοποιοί Κλεοπάτρα Ροντήρη και Καίτη Χρονοπούλου. Συμμετέχουν οι μαθήτριες κατεύθυνσης Θεάτρου Γ’ τάξης Καλλιτεχνικού Γυμνασίου Αμπελοκήπων σε σκηνοθετική επιμέλεια των καθηγητριών Μαρίας Νικολαΐδου - Μαρίας Σαββίδου. Συντονίζει η Αναστασία Κωνσταντινίδη. Το Σάββατο 30 Ιανουαρίου, ώρα 12:00, στον ΙΑΝΟ (Αριστοτέλους 7), παρουσιάζεται το βιβλίο Αναμνήσεις μιας ζωής και ενός κόσμου για τον Αντρέα Σεφιχά, που κατέγραψε και επιμελήθηκε η Σοφία Πακαλίδου, εκδόσεις IANOS. Θα μιλήσουν οι: Ευάγγελος Βενιζέλος (Υπουργός Εθνικής Άμυνας), Αντώνιος-Αιμίλιος Ταχιάος (Ομότιμος καθηγητής Α.Π.Θ., αντεπιστέλλον μέλος Ακαδημίας Αθηνών), Κούνιο Χάιντς (Πρόεδρος κοινοτικής συνέλευσης Ισραηλιτικής κοινότητας Θεσσαλονίκης). Συντονίζει η Σοφία Πακαλίδου (δημοσιογράφος-συγγραφέας). Την Πέμπτη 21 Ιανουαρίου, ώρα 20:30, στο βιβλιοπωλείο Π. ΚΥΡΙΑΚΙΔΗ (Αγ. Σοφίας 40) θα παρουσιαστεί το βιβλίο Κείμενα μικράς πνοής, του Πρόδρομου Χ. Μάρκογλου, από τις εκδόσεις ΚΕΔΡΟΣ. Ομιλητές: Τάσος Καλούτσας (πεζογράφος), Δημήτρης Κόκκορης (φιλόλογος - κριτικός λογοτεχνίας) και ο ίδιος ο συγγραφέας. Την Παρασκευή 22 Ιανουαρίου, ώρα 20:30, στο Underground Εντευκτήριο (Δεσπεραί 9, περιοχή Διεθνούς Εκθέσεως) διοργανώνεται μια βραδιά για τον Τάσο Χατζητάτση (1945-2008), με αφορμή την κυκλοφορία από τις Εκδόσεις Πόλις του τελευταίου βιβλίου του Ακροτελεύτιοι εσπερινοί. Η παρουσίαση του βιβλίου θα γίνει από την πεζογράφο Σοφία Νικολαΐδου. Φίλοι του συγγραφέα μιλούν για τον άνθρωπο που γνώρισαν… Τη Δευτέρα 25 Ιανουαρίου, ώρα 20:30, στο καφέ – μπαρ ΦΛΟΥ (Νικηφόρου Φωκά 9) το βιβλιοπωλείο ΣΑΙΞΠΗΡΙΚόΝ και οι Brother’s & Sister’s Poetry + Music Nights παρουσιάζουν το βιβλίο Η μνήμη του χαρτιού του ποιητή Πέτρου Γκολίτση, παρουσία του ιδίου του συγγραφέα. Την Κυριακή 24 Ιανουαρίου, ώρα 20:00, στο καφέ μπαρ Cofix (Λώρη Μαργαρίτη 11) θα δείτε τον Yellow Boy με τα μάτια των φίλων μου. Οκτώ καλλιτέχνες (Χριστούλιας, Σταμπουλής, Τεξής, O’ Right, Ματζίρης, Tasmar, Ζαφειριάδης, Τζωρτζακάκης) σχεδιάζουν τον ήρωα του Σταύρου Κιουτσιούκη (που μάθατε μέσα από τις σελίδες του εξώστη) για να γιορτάσουν μαζί του την κυκλοφορία του τρίτου τεύχους της σειράς (Yellow Boy III, πολύ σκληρός για να πεθάνει) από την 9Η ΔΙΑΣΤΑΣΗ. Η έκθεση θα διαρκέσει ως και τις 13 Φεβρουαρίου.\nBEST SELLERS από τα βιβλιοπωλεία IANOS από 11/1 έως και 16/1 1. Προσωπικό ημερολόγιο-ανεκδοτολόγιο 2010 του Γιάννη Σερβετά, εκδ. ΙΑΝΟΣ. 2. Να βλέπεις τον έρωτα των Χόρχε Μπουκάι-Σίλβια Σαλίνας, εκδ. OPERA. 3. Ιμαρέτ. Στη σκια του ρολογιού του Γιάννη Καλπούζου, εκδ. ΜΕΤΑΙΧΜΙΟ. 4. Γιατί το Βυζάντιο της Ελένης Γλύκατζη-Αρβελέρ, εκδ. ΕΛΛΗΝΙΚΑ ΓΡΑΜΜΑΤΑ. 5. Ο δρόμος της αυτοεξάρτησης του Χόρχε Μπουκάι, εκδ. OPERA. 6. Όλα σου τα ‘μαθα μα ξεχασα μια λέξη του Δημήτρη Μπουραντά, εκδ. ΠΑΤΑΚΗ. 7. Η αναπαράσταση της Λίλας Κονομάρα, εκδ. ΜΕΤΑΙΧΜΙΟ. 8. Το μουσείο της αθωότητας του Παμούκ Ορχάν, εκδ. ΩΚΕΑΝΙΔΑ. 9. Ο χρόνος πάλι της Σώτης Τριανταφύλλου, εκδ. ΠΑΤΑΚΗ. 10. Το χαμένο σύμβολο του Νταν Μπράουν, εκδ. ΛΙΒΑΝΗ.\nTα βιβλιοπωλεία IANOS προτείνουν Η θυσία της Ελένης Σαραντίτη, εκδ. ΠΑΤΑΚΗ. Μύθοι, θρύλοι, αρχαίες παραδόσεις. Η άφιξη στις Θερμοπύλες. Οι προσφορές του Ξέρξη στον Λεωνίδα. Δυο μέρες φονικών συγκρούσεων, κατά τις οποίες οι Έλληνες νικούσαν κατά κράτος. Σκοπός της συγγραφέως ήταν να προσεγγίσει τον άνθρωπο Λεωνίδα και να κάνει γνωστό στον αναγνώστη αυτόν τον πραγματικά αξιοθαύμαστο άντρα, που έζησε μες στην αγάπη και για την αγάπη οδηγήθηκε στο δρόμο της θυσίας. Συνομιλίες με τον καθηγητή Υ του Σελίν, εκδ. ΕΣΤΙΑ. Σ’ αυτό το μικρό αριστούργημα θηριώδους σαρκασμού, ο μυθικός συγγραφέας ξεκαθαρίζει τους λογαριασμούς του με τους αναγνώστες, τους εκδότες, τους δημοσιογράφους, τις ακαδημίες, τις βραβεύσεις, τους ομότεχνούς του, τη νεολαία, τη μοντέρνα τέχνη και με όλο το κιτς της μαζικής κουλτούρας, ενώ ταυτόχρονα δίνει τα κλειδιά του μυθικού «συγκινησιακού ύφους» του, υπογράφοντας την ποιητική διαθήκη του. Ανήκουστος βλάβη του Ντέιβιντ Λοτζ, εκδ. BELL. Ο Ντέσμοντ, καθηγητής γλωσσολογίας, έχει βγει πρόωρα στη σύνταξη επειδή χάνει την ακοή του. Με τη μοναδική του ικανότητα να διακωμωδεί το τραγικό, ο συγγραφέας μεταβάλλει την πάθηση του ήρωα του σε... προπόνηση για την απόλυτη σιωπή που έρχεται κάποτε για όλους. Περιγράφει τη δύσκολη συμφιλίωση με τα γηρατειά και τη θνητότητα, σ’ ένα βιβλίο αφοπλιστικά ειλικρινές, που υπενθυμίζει τελικά πως η ζωή είναι ωραία. Η σκοτεινή πλευρά της δημοκρατίας της Αρουντάτι Ρόι, εκδ. ΨΥΧΟΓΙΟΣ. Υπάρχει ζωή μετά τη δημοκρατία; Και τι είδους ζωή θα είναι αυτή; Η συγγραφέας παρουσιάζει μέσα από μια σειρά δοκιμίων τη σκοτεινή πλευρά της σύγχρονης Ινδίας. Ορμώμενη από τα γεγονότα όπως η εξέγερση στο Κασμίρ και η επίθεση εναντίον του Ινδικού Κοινοβουλίου μιλάει για το φασισμό, το τυφλό θρησκευτικό μένος και τα παιχνίδια των ισχυρών για το περιβάλλον που πέφτει θύμα της προόδου. Η ζωή μου στο όριο του Ράινχολτ Μέσνερ, εκδ. ΜΕΤΕΩΡΟ. Στις συζητήσεις με τον Thomas Huetlin, ο συγγραφέας αποτυπώνει το απόσταγμα μιας ζωής στο όριο: από τις πρώτες αναρριχήσεις στα βουνά της γενέτειράς του, στο Νότιο Τιρόλο, μέχρι την κατάκτηση των μεγαλύτερων κορυφών του κόσμου, τη διάσχιση των Πόλων, τη βαθύτερη γνωριμία με τη πνευματική διάσταση του Θιβέτ, αλλά και τον ενεργό πολιτικό αγώνα από τις τάξεις των Πρασίνων στο Ευρωκοινοβούλιο.\nκινηματογράφος ΟΙ ΝΕΕΣ ΤΑΙΝΙΕΣ: ΑΓΡΙΟΧΟΡΤΑ / ΣΤΗ ΧΩΡΑ ΤΩΝ ΜΑΓΙΚΩΝ ΠΛΑΣΜΑΤΩΝ / ΓΛΥΚΙΑ ΕΞΑΨΗ / ΓΕΡΟΛΥΚΟΙ / ΚΕΛΙ 211 Videodrome /// Η ΤΑΙΝΙΑ ΤΗΣ ΕΒΔΟΜΑΔΑΣ\nΑΓΡΙΟΧΟΡΤΑ (LES HERBES FOLLES) Σκηνοθεσία: Αλέν Ρενέ Παίζουν: Αντρέ Ντισολιέ, Σαμπίν Αζεμά, Εμανουέλ Ντεβός, Ματιέ Αμαλρίκ, Αν Κονσινί, Σαρά Φορεστιέ Διάρκεια: 104’\nΟΛΥΜΠΙΟΝ 1 Σημείωση: Στην εποχή του copy/ paste και της ευκολίας, όπου οι περισσότεροι από όσους ασχολούνται με το σινεμά γράφουν πιο πολύ για τα ντεσού μιας ταινίας παρά για την ίδια την ταινία, υπάρχουν κάποιοι, λίγοι, που ζουν κι αναπνέουν με σινεμά. Που ξεκλειδώνουν οποιοδήποτε φιλμ, που ξέρουν να το διαβάζουν, να το αποκωδικοποιούν. Κυρίως, που ξέρουν να το απολαμβάνουν - όταν προφανώς είναι αντίστοιχο με την αισθητική και το γούστο τους. Μιας που διάνοιες όπως ο Ρενέ κάνουν αραιά και που κινηματογραφικές εμφανίσεις, σκεφτήκαμε να ζητήσουμε την άποψη ενός ανθρώπου για την ταινία, τον οποίο εμπι-\nστευόμαστε και σεβόμαστε. Κι ευτυχώς, ο Αλέξης Ν. Δερμεντζόγλου ανταποκρίθηκε στην πρό(σ)κληση. Τον ευχαριστούμε. Θ.Γ. Όσο υπάρχουν άνθρωποι από εδώ ως την αιωνιότητα, επειδή το σινεμά δεν είναι θέμα ξυλοκόπων αλλά πνευματικής ωριμότητας, το παράδειγμα Ρενέ είναι άξιο παρατήρησης, ενδοσκόπησης και διαπραγμάτευσης. Επειδή είναι 88 χρόνων και κάνει ακόμα σινεμά και μάλιστα πολύ καλό, εντυπωσιάζει με τη δυναμική της σκέψης του. Τα «Αγριόχορτα» είναι ταυτόχρονα ένα απλό φιλμ και μια δημιουργία για σκεπτόμενους. Είναι επίσης «αργή» αλλά και μεστή ταινία. Ο ρυθμός της αντιστοιχείται σε υπεραξίες και επιγεύσεις κι αν αυτό γίνει αποδεκτό, θα είναι σημαντικό. Τα «Αγριόχορτα» θυμίζουν πολύ Μπρεσόν και λιγότερο Κισλόφσκι. Είναι το σχόλιο για την ηθική της σύμπτωσης, που φέρνει ο χρόνος.\nΟ Ρενέ δεν ξεχνάει ποτέ πως διακρίθηκε με τις χρονικές ανακολουθίες («Χιροσίμα αγάπη μου» και ιδίως «Πέρσι στο Μαρίενμπαντ»). Τώρα, με το πέρασμα των δικών του χρόνων, δεν νιώθει την ανάγκη να είναι τόσο εφετζής και «φλασάτος» στη διαχείριση των χρόνων, αλλά προτιμάει να παρέχει και να παραλαμβάνει άλλες υπεραξίες μέσω της χρονικότητας. Κατά τα άλλα, οι πλατειασμοί είναι «τεχνητοί»: έχουν ως στόχο να διαλογιστούμε πάνω στην αφήγηση και το γεγονός. Η ιδιοφυΐα του Ρενέ αποδεικνύεται με τον τρόπο που οργανώνει το ντεκουπάζ, άψογο και καλά ρυθμισμένο. Οι λεπτομέρειες «γεννούν» σημασίες, οι χώροι αντανακλούν αντιλήψεις, η «συνδεσιμότητα» σκηνών και πλάνων εμπεριέχει το χρόνο ως διαδικασία αποδόμησης ταυτότητας. Τα «Αγριόχορτα» εκκινούν από μια σύμπτωση και καταλήγουν σε μια ωρολογιακή τύπου Ιοσελιάνι συρροή ανατροπών. Στα πλάνα, στις επιφάνειες, στα πρόσωπα, στους χώρους αντανακλάται μια βαθύτατη μοναξιά. Οι ήρωες είναι ολότελα μόνοι, «παγωμένοι», έχουν χάσει τα νοήματά τους. Είναι μια μεταντονιονική προσέγγιση της αποξένωσης, που στοχεύει στο να δείξει πώς χάνεται το ταξίδι και ο «Δρόμος». Όσοι έχουν διαβάσει το ομότιτλο εκπληκτικό μυθιστόρημα του Κόρμακ Μακάρθι, θα καταλάβουν τι εννοώ (Επ’ ευκαιρία την ομότιτλη ταινία με τους Βίγκο Μόρτενσεν, Σαρλίζ Θερόν θα τη δείτε τέλη Μαρτίου. Την παρακολούθησα: Είναι «δύσκολη» απόδοση μιας δυσκολότατης νουβέλας). Δρόμος δηλαδή διαδικασία, δηλαδή, ας πούμε, καμουφλαρισμένο όραμα... Υποπτεύομαι πως πολλοί θα βρουν τον Ρενέ ντεμοντέ. Είναι γιατί δεν τους συμφέρει. Όταν κάποιος σου δείχνει το αλλοτριωμένο πρόσωπό σου, σχεδόν τον μισείς. Δείτε το σοφό Αλέν και «κλάψτε» σιωπηλά το βράδυ στο σπίτι σας, έστω έτσι ως διαδικασία βουβής εξιλέωσης για τους συμβιβασμούς και τις «ηθικές» σας αποκλίσεις από το ήθος. Αξιολόγηση: **** Αλέξης Ν. Δερμεντζόγλου\nταινίες ΣΤΗ ΧΩΡΑ ΤΩΝ ΜΑΓΙΚΩΝ ΠΛΑΣΜΑΤΩΝ (WHERE THE WILD THINGS ARE) Σκηνοθεσία: Σπάικ Τζόνσι Παίζουν: Μαξ Ρέκορντς, Κάθριν Κίνερ, Μαρκ Ράφαλο, Στιβ Μουζάκις Με τις φωνές των: Τζέιμς Γκαντολφίνι, Κρις Κούπερ, Φόρεστ Γουίτακερ, Πολ Ντάνο, Κάθριν Ο’ Χάρα. Διάρκεια: 101’\nΓΛΥΚΙΑ ΕΞΑΨΗ (TATARAK/ SWEET RUSH) Σκηνοθεσία: Αντρέι Βάιντα Παίζουν: Κριστίνα Γιάντα, Πάβελ Ζιάντα, Γιαν Έγκλερτ Διάρκεια: 85’\nODEON ΠΛΑΤΕΙΑ 6, STER ΜΑΚΕΔΟΝΙΑ 7, STER CITY GATE 7, VILLAGE COSMOS 1 Γνωρίζουμε τον κόσμο μας δια της εμπειρίας με μοχλό τη διερευνητική περιέργεια. Και στο παιδί περισσεύει η ζωτική παρόρμηση της περιέργειας, που το ωθεί να γνωρίζει τον κόσμο κομμάτι-κομμάτι, σαν από θεόρατο παζλ. Αισθάνεται στενόχωρα από τον περιβάλλοντα κόσμο του ενήλικα πατέρα, μητέρας και λοιπών συγγενών ή φίλων που συχνά πυκνά του απαγορεύουν το ένα ή το άλλο. Όσο κι αν χρήζει της γονικής προστασίας, άλλο τόσο έχει ανάγκη φυγής από το περιβάλλον των απαγορεύσεων. Ακόμη και τα παιδιά ελπίζουν πως, κάπου αλλού θα είναι καλύτερα από το περιβάλλον που ζούνε. Ο μικρός Μαξ, ανάμεσα στις απαγορεύσεις της μητέρας και την ενοχλητική αδιαφορία της έφηβης αδελφής του, θα αναζητήσει τον κόσμο της ελευθερίας με την απαράμιλλη παιδική φαντασία. Θα συναντηθεί με τον παράξενο κόσμο κάποιων γιγαντιαίων όντων που, δείχνουν να ανήκουν στη ζούγκλα. θα χριστεί βασιλιάς τους και θα ζήσει μια πρωτόγνωρη περιπέτεια. Στο τέλος όμως θα διαπιστώσει πως, ο καινούργιος κόσμος του και μάλιστα έχοντας την ευθύνη ενός βασιλιά, είναι πιο δύσκολος από τον ανελεύθερο και καταπιεστικό, της μητρικής προστασίας. Δύσκολα πάντως τα πράγματα, για παιδιά και μεγάλους. Ενδιαφέρουσα κινηματογραφική μεταφορά του εικονογραφημένου παραμυθιού του Μορίς Σεντάκ από το 1963, σε σκηνοθεσία του Σπάικ Τζόνζι. Πολύ καλή ερμηνεία του μικρού Μαξ Ρέκορντς και αξιόπιστη παρέμβαση της τεχνολογίας στη μίξη animation και πραγματικότητας που, αντικατοπτρίζεται στις εκφράσεις των προσώπων των γιγαντιαίων πλασμάτων. Βλέπεται και από ενήλικες. Ατάκα: «Η ευτυχία δεν είναι πάντα ο καλύτερος τρόπος για να είσαι ευτυχισμένος»... Αξιολόγηση: ** Γιάννης Ν. Γκακίδης\nΓΕΡΟΛΥΚΟΙ (OLD DOGS) Σκηνοθεσία: Γουόλτ Μπέικερ Παίζουν: Τζον Τραβόλτα, Ρόμπιν Γουίλιαμς, Κέλι Πρέστον, Ματ Ντίλον Διάρκεια: 88’\nODEON ΠΛΑΤΕΙΑ 2, STER ΜΑΚΕΔΟΝΙΑ 3&8, STER CITY GATE 6&7, VILLAGE CENTRE 2&5 Ξέρετε την παροιμία «Ο λύκος κι αν εγέρασε κι άσπρισε το μαλλί του, μήτε τη γνώση άλλαξε, μήτε την κεφαλή του»; Στο Χόλιγουντ δεν πρέπει μάλλον να την ξέρουν, γιατί εκτός από τις βαφές που χρησιμοποιούν για να μην φαίνεται ούτε μια άσπρη τρίχα, κάτι τους πιάνει βρε αδερφέ και αρχίζουν να τα χάνουν μετά τα 50, οι επιλογές τους είναι η μία χειρότερη από την άλλη και στο βωμό του χρήματος, το όποιο κριτήριο ποιότητας αδρανοποιείται. Τα παραδείγματα είναι πολλά: μεγάλοι αστέρες του παρελθόντος, όπως ο Ρόμπερτ Ντε Νίρο, ο Αλ Πατσίνο, ο Ντάστιν Χόφμαν, έχουν συμμετάσχει σε εκτρώματα. Από τη λίστα λοιπόν δε θα μπορούσαν να λείπουν οι γερόλυκοι πρωταγωνιστές του «αριστουργήματός» μας. Τι να πεις για μια ταινία που το μεγαλύτερό της πλεονέκτημα είναι η μικρή της διάρκεια. Τραβόλτα και Γουίλιαμς υποδύονται δύο κολλητούς φίλους που δουλεύουν σε μια αθλητική εταιρία μάνατζμεντ και είναι έτοιμοι να κλείσουν τη μεγαλύτερη συμφωνία της καριέρας τους. Ενώ όλα βαίνουν καλώς, ξαφνικά εμφανίζεται μια πρώην του Γουίλιαμς και του ανακοινώνει πως τα δίδυμα επτάχρονα παιδιά της είναι δικά του, κι επειδή θα μπει για δύο εβδομάδες φυλακή, του ζητάει να τα προσέχει! Χωρίς υπερβολή, δεν είναι απλά κακή, είναι πιθανόν η χειρότερη ταινία της χρονιάς. Αξιολόγηση: • Ορέστης Μανασής\nΠολωνία, μετά το τέλος του Β’ Παγκοσμίου Πολέμου. Η Μάρτα, μια όμορφη και αξιοπρεπής μεσόκοπη γυναίκα, είναι ανίατα άρρωστη: πάσχει από καρκίνο στους πνεύμονες. Παρότι της μένει ελάχιστος χρόνος ζωής, ο άντρας της, ο γιατρός της μικρής πόλης, δεν τολμά να της το αποκαλύψει. Η Μάρτα πενθεί ακόμα τους δύο γιους της που έχασε στον πόλεμο, ώσπου συναντάει έναν νεαρό εργάτη, περίπου στην ηλικία που θα ήταν εκείνοι αν συνέχιζαν να ζουν. Θα αρχίσουν να συναντιούνται συχνά. Η Μάρτα δείχνει για τον νεαρό καταρχάς ένα μητρικό ενδιαφέρον που γρήγορα δίνει τη θέση του στο ερωτικό πάθος. Πάθος που θα συμπυκνωθεί σε ένα φιλί στην παραλία, και θα έχει τραγικά αποτελέσματα... Αυτά συμβαίνουν στην τελευταία ταινία του 84χρονου σκηνοθέτη. Που είναι ταυτόχρονα κλασική αλλά και μοντέρνα. Ο μοντερνισμός έχει να κάνει με το γεγονός ότι την μυθοπλασία της ταινίας διακόπτει η αφήγηση της πρωταγωνίστριάς της με έναν μονόλογο. Ο μονόλογος είναι ένα είδος επικήδειου για τον πραγματικό της σύζυγο, Έντβαρτ Κλοσίνσκι. Ο διευθυντής φωτογραφίας Κλοσίνσκι ήταν ένας από τους σταθερούς συνεργάτες του Βάιντα - μάλιστα, τη συγκεκριμένη ταινία ήταν να την φωτογραφίσει εκείνος. Το γεγονός αυτό, μαζί με τα πλάνα που δείχνουν τον Βάιντα να ετοιμάζεται να γυρίσει την ταινία, της δίνουν έναν χαρακτήρα ντοκιμαντέρ κι ένα έντονο θεατρικό ύφος. Αυτή η... πρωτοπορία όμως, στην ουσία της δεν είναι παρά ένα σινεμά μιας άλλης, παλιότερης εποχής. Θεματικά, τα ίδια δεν μας έχει πει ο Ίψεν στο θέατρο και κυρίως ο Μπέργκμαν στον κινηματογράφο; Ο θάνατος και η μοίρα στο επίκεντρο σε μια ταινία που δεν είναι χωρίς αρετές, δεν ξέρω, όμως, κατά πόσο μπορεί να αφορά (κυρίως αισθητικά) έναν σύγχρονο φίλο του κινηματογράφου. Οι ερμηνείες πάντως είναι άψογες! Αξιολόγηση: ** Θόδωρος Γιαχουστίδης\nΚΕΛΙ 211 (CELDA 211)\nΟ ΕΚΛΕΚΤΟΣ (THE BOOK OF ELI)\nΣκηνοθεσία: Ντανιέλ Μονσόν Παίζουν: Λουίς Τοσάρ, Κάρλος Μπαρντέμ, Αλμπέρτο Άμαν, Μάρτα Ετούρα, Αντόνιο Ρεσίνες Διάρκεια: 110’\nΣκηνοθεσία: Άλμπερτ και Άλεν Χιουζ Παίζουν: Ντενζέλ Ουόσινγκτον, Γκάρι Όλντμαν, Μίλα Κούνις, Μάλκολμ ΜακΝτάουελ, Μάικλ Γκάμπον, Τζένιφερ Μπιλς Διάρκεια: 118’\nODEON ΠΛΑΤΕΙΑ 4, STER ΜΑΚΕΔΟΝΙΑ 5, STER CITY GATE 6, VILLAGE COSMOS 1 (2η εβδομάδα)\nΔεν είναι και η τυχερή μέρα του Χουάν Ολιβέρ. Φιλάει το κορίτσι του που είναι έξι μηνών έγκυος, φοράει τα αστεία εσώρουχα και πηγαίνει στο νέο τόπο εργασίας του για αναγνώριση: στη φυλακή. Από την επόμενη μέρα θα είναι φύλακας. Μέχρι εδώ όλα καλά. Σχεδόν. Διότι δεν προλαβαίνει ούτε καν να δει τον χώρο όταν ξεσπάει εξέγερση των φυλακισμένων, οι οποίοι καταλαμβάνουν τη φυλακή και ξυλοκοπούν μέχρι θανάτου κάνα δυο φύλακες, έτσι, για να δείξουν ποιοι κάνουν κουμάντο. Τα αιτήματά τους είναι ανθρώπινα: καλύτερες συνθήκες. Το ξέρουν ότι είναι οι τελευταίες τρύπες του ζουρνά κι αυτό τους τη σπάει. Το όπλο τους, πολιτικό: κρατούν ομήρους τρία μέλη της βασκικής οργάνωσης ΕΤΑ. Κανείς από την κεντρική εξουσία στη Μαδρίτη δεν θέλει να πάθουν κάτι, καθώς μετά θα πρέπει να τα βάλουν με τη Χώρα των Βάσκων η οποία παρεμπιπτόντως είναι και η πλουσιότερη περιοχή της Ισπανίας. Όσο για τον Χουάν Ολιβέρ, η μόνη λύση σωτηρίας είναι να υποδυθεί τον φυλακισμένο. Και να το κάνει καλά. Η αλήθεια είναι πως δεν ακούγονται άσχημα όλα αυτά. Πολιτικά παιχνίδια, η κραυγή των καταραμένων, ο αγώνας για επιβίωση στην κόλαση, το δικαίωμα στην αξιοπρέπεια, η υποκρισία των δυνάμεων καταστολής και όλα όσα μπορείτε να φανταστείτε. Και να προσθέσουμε μερικές σκηνές δράσης που σου κόβουν τον λόξιγκα, και κάνα δυο εξαιρετικές ερμηνείες με μπροστάρη τον Λουίς Τοσάρ, που υποδύεται τον Μαλαμάδρε, τον κακό μπάσταρδο της φυλακής. Κι εκεί που θα μπορούσαμε να έχουμε αυτό που όλοι θα θέλαμε, μια συγκλονιστική ταινία που θα σε κλωτσάει στα αχαμνά, αρχίζουν οι σούπες και οι κλισέ σκηνές ερωτικής απόγνωσης, ο εν τέλει κομφορμισμός καθώς η κατεστημένη ηθική επιβάλλεται των ταξικών διαφορών, ο σεναριακός παραλογισμός (όλες οι σκηνές και όλα τα ευρήματα που αφορούν την έγκυο γυναίκα θα έπρεπε να καούν) και αυτό που μένει είναι αυτό που δεν θέλαμε: μια συμπαθητική ταινία, που χάνει τον δρόμο της, κι ένας Ισπανός που σκηνοθετεί ως Αμερικανός, που θέλει να πιάσει την καλή, αλλά δίχως να θίξει κανέναν… Αξιολόγηση: ** Σωτήρης Μπαμπατζιμόπουλος\nΣΕΡΛΟΚ ΧΟΛΜΣ (SHERLOCK HOLMES) Σκηνοθεσία: Γκάι Ρίτσι Παίζουν: Ρόμπερτ Ντάουνι Τζούνιορ, Τζουντ Λο, Ρέιτσελ Μακ Άνταμς, Μαρκ Στρονγκ, Έντι Μαρσάν, Κέλι Ράιλι, Τζέιμς Φοξ Διάρκεια: 128’\nΒΑΚΟΥΡΑ 1, ODEON ΠΛΑΤΕΙΑ 7&8, STER ΜΑΚΕΔΟΝΙΑ 2&9&10, STER CITY GATE 3&4, VILLAGE COSMOS 3&4&9 (2η εβδομάδα) Ο Σέρλοκ Χολμς ποτέ δεν υπήρξε μόνο ένας ντετέκτιβ. Ο φίλος μας ο Φουκό θεωρούσε πως η λογοτεχνική του γέννηση σηματοδοτεί μια μεταστροφή στην αντίληψη του εγκλήματος. Αν ως τότε το έγκλημα συνιστούσε ένα είδος προνομίου των φτωχών (να μην πληρώνουν φοροεισπράκτορες, να κλέβουν ατιμώρητοι κανά πορτοφόλι) ώστε να διατηρείται η ισορροπία με τα προνόμια των γαλαζοαίματων, οι ιστορίες του Σέρλοκ Χολμς αφαιρούν το έγκλημα από τον όχλο και το μετατρέπουν σε κομψό παιχνίδι της διάνοιας, έργο τέχνης μορφωμένων και αριστοκρατών. Σε κάθε ιστορία, δυο ιδιοφυΐες συγκρούονται για να υπερνικήσει αυτή του Χολμς. Κάθε φορά που η εξιχνίαση του εγκλήματος φαντάζει αδύνατη και οι τεχνικές του σκέτη μαγεία, ο Χολμς σα λάμπα του Διαφωτισμού ρίχνει το φως της επαγωγικής λογικής και το σκοτάδι γίνεται Εμπειρική Παρατήρηση και Επιστήμη. Έτσι και στην ιστορία μας: O λόρδος Μπλάκγουντ τρομοκρατεί το Λονδίνο ασκώντας τη μαύρη μαγεία και θυσιάζοντας νεαρές κόρες. Κάποια στιγμή θα συλληφθεί, θα κρεμαστεί και θαυμαστά θα αναστηθεί! Ένας νέος γύρος τρόμου θα αγκαλιάσει την πόλη. Ιεροκήρυκες μιλούν για το τέλος του κόσμου, το κοινοβούλιο παρακολουθεί ανήσυχο ενώ στις μασονικές στοές της πόλης συμβαίνουν «πράγματα και θάματα», «σημεία και τέρατα»... Ο Χολμς θα προσπαθήσει να μετατρέψει τη μαύρη μαγεία σε χημικές ενώσεις και γεωμετρικούς προσδιορισμούς. Ταυτόχρονα, θα ανασαλεύει η σκοτεινή του πλευρά. Εμμονές, εξαρτήσεις, αντικοινωνικότητα, καθώς η μοιραία γυναίκα της ζωής του μπαινοβγαίνει διπρόσωπα στην ιστορία και ο πιστός του σύντροφος Γουότσον ετοιμάζεται να παντρευτεί και να τον εγκαταλείψει. Ο Γκάι Ρίτσι ρίχνει την περσόνα του Χολμς στις λάσπες των δρόμων όπως άλλωστε ήταν κι η πρώτη σύλληψή της από τον Κόναν Ντόιλ, ενώ οι Ντάουνι Τζούνιορ και Τζουντ Λο δένουν ιδανικά. Σκέτη απόλαυση η ταινία, ένα «Snatch» και «2 Καπνισμένες Κάνες» μεταφερμένες σε ένα εξόχως ατμοσφαιρικό, βικτοριανό Λονδίνο.\nΗ Αμερική έχει καταστραφεί κι ένα πολύτιμο βιβλίο περιέχει στις σελίδες του τα μυστικά για τη διάσωση του ανθρώπινου είδους. Ένας μοναχικός ταξιδιώτης και δεξιοτέχνης των πολεμικών τεχνών είναι εκείνος που πρέπει να το προστατεύσει, διακινδυνεύοντας ακόμη και την ζωή του. Άδειες πόλεις και λεωφόροι, αναρχία, καταθλιπτικά τοπία, πρωτόγονες συμπεριφορές και τα δερμάτινα, ως η κυρίαρχη τάση του… ενδυματολογικού κώδικα της ταινίας. Τα έχουμε ξαναδεί όλα αυτά, με καλύτερο ρυθμό, δράση και νευρώδη σκηνοθεσία, όπως στο «Mad Max» και λιγότερο στο «Ζωντανό θρύλο» ή ακόμη και στο «28 μέρες μετά». Το φιλμ ξεκινά με ενδιαφέρον καθώς δεν σου αποκαλύπτει εξαρχής τι συμβαίνει, η φωτογραφία είναι εντυπωσιακή με τα χρώματα να αποτυπώνουν άριστα την παρακμιακή ατμόσφαιρα, αλλά όσο προχωράει και αναλώνεται σε θρησκευτικές παραβολές του συρμού και σφάξιμο με το γάντι, διαπιστώνεις πως η σωτηρία θα αργήσει να έρθει. Ο Ντενζέλ Ουόσινγκτον, κρατώντας σχεδόν όλη την ταινία πάνω του, είναι αξιοπρεπής, χωρίς να ενθουσιάζει με την ερμηνεία του, όπως και ο «αντίπαλός» του Γκάρι Όλντμαν. Το σενάριο, θέλοντας να περάσει μηνύματα χριστιανικού περιεχομένου, χάνεται στη σοβαροφάνειά του και καταλήγει γελοίο, χωρίς να έχει κάτι καινούργιο να προσφέρει, αφήνοντάς σου την απορία για ποιον ακριβώς λόγο πήγες να δεις μια τέτοια ταινία. Το σκηνοθετικό δίδυμο καταφεύγει σε ευκολίες, έχοντας μια-δυο σκηνές που εντυπωσιάζουν. Έτσι, για να σου κλείσουν το στόμα (αν είσαι άνδρας βέβαια θα ενθουσιαστείς κοιτάζοντας και μόνο την Μίλα Κούνις), και να νομίζεις ότι κάτι πάει να αλλάξει προς το καλύτερο. Η επιρροή τους από τα γουέστερν είναι λειτουργική, ωστόσο το ψευτο-κήρυγμά τους είναι τόσο τετριμμένο και αδιάφορο, που το έχουμε ήδη ξεχάσει! Αξιολόγηση: ** Νίκη Κεφαλά\nΑξιολόγηση: *** Δημήτρης Δρένος\nΔιεύθυνση Δ. Γούναρη 5 Λευκός Πύργος Θεσσαλονίκη\nΠληροφορίες 2310 244 939, 2310 910 217 Κιν. 6979761680 email: olyanest@otenet.gr\nΕλάτε να σχεδιάσουμε μαζί και να διλέξετε απο τις προτάσεις μας ακουαρέλες, διακοσμητικά, φωτιστικά, ξεχωριστά δώρα, παραβάν. Μεταγραφές απο συλλογές μουσείων Τιμές εργαστηρίου\nταινίες ΕΝΑΣ ΣΟΒΑΡΟΣ ΑΝΘΡΩΠΟΣ (A SERIOUS MAN) Σκηνοθεσία: Τζόελ & Ίθαν Κοέν Παίζουν: Μάικλ Στάλμπαργκ, Ρίτσαρντ Κάιντ, Φρεντ Μελάμεντ, Σάρι Λένικ Διάρκεια: 105’\nΜΑΚΕΔΟΝΙΚΟΝ (3η εβδομάδα) Δεν είναι η πρώτη φορά που βγαίνοντας από ταινία των αδελφών Κοέν αναρωτιέσαι γιατί οι εξαιρετικοί Εβραιοαμερικανοί δημιουργοί δεν προσπαθούν να συγκρατήσουν τη μανία τους για επίδειξη, δεν υποτάσσουν το ναρκισσισμό τους, δεν επιστρέφουν στο σινεμά που μας έκανε να τους αγαπήσουμε, με φιλμ όπως ήταν «Το πέρασμα του Μίλερ», το «Μπάρτον Φινκ» και - δυστυχώς για τελευταία φορά - τον «Άνθρωπο που δεν ήταν εκεί». Ναι, κατά βάση η νίκη στα Όσκαρ δεν ήταν τόσο απόρροια σπουδαίας δουλειάς τους όσο ανάγκης της Ακαδημίας της χώρας τους να επανορθώσει την αδικία που διέπραξε σε βάρος τους στο παρελθόν, κάτι σαν τον Χρυσό Φοίνικα στον Αγγελόπουλο, που δεν του απονεμήθηκε με το «Βλέμμα του Οδυσσέα» (για να μην ανατρέξουμε στο μεγαλείο του «Θιάσου»), αλλά τιμής ένεκεν με το «Μια αιωνιότητα και μια μέρα». Και το χειρότερο σε τέτοιες περιπτώσεις είναι αυτό που συμβαίνει τώρα με τους Κοέν, δηλαδή ότι η επιδοκιμασία μέσω παρόμοιων διακρίσεων τους ωθεί σε ακόμα πιο κραυγαλέες πομπώδεις επιλογές. Το «Καυτό απόρρητο» ήταν μια «δηθενιά» τύπου «Ω αδελφέ, πού είσαι;» και η νέα τους ταινία, το «Ένας σοβαρός άνθρωπος», μοιάζει με τρεις τουλάχιστον μικρού μήκους ενωμένες σε μια ασπόνδυλη μεγάλη. Το εκπληκτικό εισαγωγικό σκετς είναι αυτοτελές και σε προετοιμάζει εις μάτην για κάτι πραγματικά σπουδαίο, ενώ έπεται μια ασυνάρτητη κατασκευή με θέμα έναν ταλαίπωρο οικογενειάρχη - που δείχνει να μην οδηγεί πουθενά, ωσότου στο τελευταίο δεκάλεπτο επανέρχονται με μιαν έξυπνη λύση του δράματος, διασώζοντας την παρτίδα. Φτάνει αυτό; Η απάντηση είναι δική σας, αλλά σκεφτείτε πολύ... Αξιολόγηση: ** Δημοσθένης Ξιφιλίνος\nΝΗSOS Σκηνοθεσία: Χρήστος Δήμας Παίζουν: Ελένη Καστάνη, Ελισάβετ Κωνσταντινίδου, Βλαδίμηρος Κυριακίδης, Τάνια Τρύπη, Δημήτρης Τζουμάκης, Μιχάλης Μαρίνος, Ζέτα Δούκα, Δάφνη Λαμπρόγιαννη, Ντορέττα Παπαδημητρίου, Οδυσσέας Παπασπηλιόπουλος, Ιωάννα Πηλιχού, Κώστας Βουτσάς Διάρκεια: 100’\nΒΑΚΟΥΡΑ 2, ODEON ΠΛΑΤΕΙΑ 6, STER ΜΑΚΕΔΟΝΙΑ 6, STER CITY GATE 5, VILLAGE COSMOS 7&10 (4η εβδομάδα) Τι να γράψω που δεν έχει ήδη ειπωθεί; Τι να επισημάνω, για να αποσπάσω την προσοχή σας από άλλες εγχώριες ταινίες που ήδη διάγουν μια -άδικα- πετυχημένη εισπρακτικά πορεία; Αυτό όμως κι αν είναι πρόκληση! Σε ένα ελληνικό νησί τέσσερις καβαλάρηδες της Αποκάλυψης ιππεύουν τα ατίθασα άτια τους και άγουν την οδό της εξιλέωσης, απονέμοντας δικαιοσύνη με αμείλικτη ωμότητα. Το πρόσταγμα δίνει ο πλουσιότερος προύχοντας του νησιού, έχοντας ως καρότο και μαστίγιο το έπαθλο των είκοσι πέντε εκατομμυρίων ευρώ προς έκαστο επιφανή άντρα του τόπου. Οι καβαλάρηδες σκορπούν στα τέσσερα σημεία του νησιωτικού ορίζοντα ανακατανέμοντας κυριαρχίες, πλούτους και έρωτες. Θα ακούσατε και ίσως θα διαβάσατε πολλά. Η αλήθεια είναι πως έχει μια ιδέα που -αν και δεν αναφέρεται στους τίτλους αρχής- οικοδομείται σε πραγματικά γεγονότα. Δυο τουλάχιστον μου έχουν αναφερθεί, ένα εκ των οποίων λέγεται πως συνέβη στην κοντινή μας Χαλκιδική. Πρωτότυπη ή μη πάντως, η ιδέα του πειρασμού αδράς χρηματικής αμοιβής έναντι της αποκάλυψης ενώπιον όλων των συμπολιτών περί των σκοτεινών ανομιών κάποιου, είναι άκρως πιπεράτη. Ιδιαίτερα ενδιαφέρουσα μάλιστα αποδεικνύεται, όταν ο ενδιαφερόμενος παρουσιάζει ενδοιασμούς, ενώ οι οικείοι του εποφθαλμιούν τα «αργύρια». Ο Δήμας και οι σεναριογράφοι του στρέφονται έναντι των ταγών του τόπου: ενός πολιτικού, ενός κληρικού, ενός εκπαιδευτικού κι ενός αστυνόμου. Ειπώθηκε και γράφηκε πως έγινε με αμιγώς τηλεοπτικό τρόπο. Το ζητούμενο όμως είναι ότι σήκωσε από τους -τηλεοπτικούς- καναπέδες τους χιλιάδες θεατές. Ότι το γέλιο που προκύπτει δεν είναι... ψυχαναγκαστικό. Ότι η θέαση της ταινίας ερμηνεύεται ως ψυχαγωγία. Ας μην κρυβόμαστε. Αν ήταν ξενόγλωσση, θα μιλούσαμε για «διαμάντι»! Αξιολόγηση: **** Γιάννης Τοτονίδης\nAVATAR Σκηνοθεσία: Τζέιμς Κάμερον Παίζουν: Σαμ Γουόρθινγκτον, Ζόι Σαλντάνα, Μισέλ Ροντρίγκεζ, Τζιοβάνι Ριμπίζι, Σιγκούρνι Γουίβερ Διάρκεια: 166’\nODEON ΠΛΑΤΕΙΑ 1, STER ΜΑΚΕΔΟΝΙΑ 4&7, STER CITY GATE 1, VILLAGE COSMOS 5&6 (6η εβδομάδα) Είκοσι χρόνια λέει, ετοίμαζε το μάστερπις ο κύριος Τζέιμς Κάμερον. Περίμενε λέει, τα τεχνολογικά σινεεπιτεύγματα της ψηφιακής εποχής να φτάσουν στο ζενίθ τους. Και τελικά τα κατάφερε. Ρεκόρ εισιτηρίων, απόσβεση παραγωγής, Χρυσές Σφαίρες κι ένα αμύθητο ποσό στην τσέπη μέχρι, αμέριμνος πια, να οραματιστεί το καινούργιο του δημιούργημα. Not bad. Η ιστορία: 2154. Πλανήτης Πανδώρα. Οι Γή-ινοι σε έρευνα ενός σπάνιου ορυκτού ονόματι unobtainium. Ενός ορυκτού με τρομερή ενεργειακή δύναμη που μπορεί να σώσει τον πλανήτη των Γή–ινων από την κατάρρευση. Τι σκαρφίζονται λοιπόν; Να στείλουν έναν νυν Α.Μ.Ε.Α. και πρώην πεζοναύτη, υπό την καθοδήγηση της τρελοεπιστημόνισας, ονόματι Γκρέις Άγκουστιν και φανατικής καπνίστριας, ώστε να πείσουν τους ιθαγενείς Na’vi να συνεργαστούν. Υπάρχει όμως ένα πρόβλημα. Η ατμόσφαιρα του Πανδώρα δεν ευνοεί τους Γή-ινους. Ευνοεί όμως τους Γήινους με το εξωγή-ινο μπλου na’vi σώμα και το γήινο πνεύμα να εισχωρήσουν στα μυστικά της φυλής και φυσικά την πολυπόθητη απόκτηση του unobtainium. Κι έτσι αρχίζει η δράση. Αρχίζει το προαπαιτούμενο love affair του πρώην μαρίν, -που πλέον είναι ένας πολύμετρος avatar με ουρά-, με την κόρη του φύλαρχου, αρχίζει ο πόλεμος με την «ένοχη συνείδηση». Και μπουκάρουν μετά οι μπουλντόζες και μετά οι στρατιώτες και γίνεται το έλα να δεις. Πάντως, έχει αισιόδοξο τέλος, μην ανησυχείτε. Και άμα έχετε και 3D γυαλιά ακόμη καλύτερα. Η ταινία ξεπερνάει κάθε προσδοκία εφόσον τεχνικά, - και καλλιτεχνικά, στο είδος της - φτάνει στα όριά της. Η ιστορία μπορεί να δείχνει μπανάλ, έχει όμως ενδιαφέροντα στοιχεία, πέρα από τα προφανή και η χρωματική της παλέτα, δισδιάστατη και τρισδιάστατη, αγγίζει την τελειότητα. Τέσσερα αστεράκια. Θα βάζαμε πέντε, αλλά είμαστε «καχύποπτοι» άνθρωποι... Αξιολόγηση: ****\nΠαίζονται επίσης... I Love Karditsa / Η κληρονόμος / Soul Kitchen / Λευκή κορδέλα / Εννέα / Συνοδός πολυτελείας / Είναι μπερδεμένο / Τα μάθατε για τους Μόργκαν; / Ο μικρός Νικόλας / Ο Άλβιν και η παρέα του 2 / Ο Άρθουρ και η εκδίκηση του Μαλταζάρ / Πλανήτης 51: Επισκέπτης από τη Γη / Ψηλά στον ουρανό / Η εποχή των παγετώνων: Η αυγή των δεινοσαύρων /\n67η απονομή των Χρυσών Σφαιρών Το «Avatar» ο μεγάλος νικητής\nΟ πολύ πρόσφατος σαρωτικός σεισμός στην Αϊτή επηρέασε και τις 67ες Χρυσές Σφαίρες. Ο Σύνδεσμος Ξένων Ανταποκριτών του Χόλιγουντ, φορέας των βραβείων, διέθεσε 100.000 δολάρια στο πρόγραμμα ανακούφισης πληγέντων Θριαμβευτής των Χρυσών Σφαιρών «Yele Haiti» του οποίου ο Τζέιμς Κάμερον εμπνευστής και φορέας είναι ο γνωστός Αϊτινός τραγουδιστής Γουάκλεφ Τζιν. Πρόβαλε από βήματος τον παναμερικανικό τηλεμαραθώνιο «Ελπίδα για την Αϊτή» που θα μεταδοθεί ταυτόχρονα σε όλα τα τηλεοπτικά δίκτυα της χώρας την Παρασκευή 22 Ιανουαρίου με οικοδεσπότες τους Γουάκλεφ και Τζορτζ Κλούνι. Κατά τα άλλα, η απονομή είχε λαμπερές στιγμές, με πάνω από πενήντα προσκεκλημένους αστέρες να παρουσιάζουν και να δίνουν τα τρόπαια στους βραβευμένους. Κορωνίδα όλων, το τιμητικό βραβείο Σέσιλ Ντε Μιλ, για το σύνολο της προσφοράς του, στον Μάρτιν Σκορσέζε από τα χέρια των δυο αγαπημένων του ηθοποιών ιταλικής καταγωγής, Ρόμπερτ Ντε Νίρο και Λιονάρντο Ντι Κάπριο. Μεγάλη έκπληξη είναι η αποτυχία να πάρει κάποιο βραβείο το μιούζικαλ «Εννέα» του Ρομπ Μάρσαλ παρά τις πέντε υποψηφιότητες. Ακόμη μεγαλύτερη έκπληξη είναι η Χρυσή Σφαίρα α’ ανδρικού ρόλου για δραματική ταινία που απέσπασε ο Τζεφ Μπρίτζες υποδυόμενος έναν εκπεσόντα κάντρι τραγουδιστή στην ταινία «Crazy Heart» του Σκοτ Κούπερ. Υποσκέλισε έτσι τον πανίσχυρο Μόργκαν Φρίμαν στο ρόλο του Μαντέλα στον «Ανίκητο» (Invictus) του Ίστγουντ και τον πάντα υπολογίσιμο Τζορτζ Κλούνι στο «Ραντεβού στον αέρα» (Up in the air). Ο Ίστγουντ «δεν αρτήθηκε» κανενός βραβείου αλλά οι Τζέισον Ράιτμαν και Σέλντον Τέρνερ του «Ραντεβού στον αέρα» έφυγαν με τη Χρυσή Σφαίρα καλύτερου σεναρίου. Κατά τα άλλα, επικράτησε τακτική σολομώντειου μοιράσματος των βραβείων ώστε να μη μείνει κανείς άλλος παραπονεμένος, με εξαίρεση το έπος «Avatar» που χτύπησε τις δυο κύριες κατηγορίες, καλύτερης δραματικής ταινίας και καλύτερης σκηνοθεσίας για τον Τζέιμς Κάμερον. Τη Σφαίρα α’ γυναικείας ερμηνείας σε δράμα κέρδισε η Σάντρα Μπούλοκ για το ρόλο της στην ταινία «The Blind Side» με θέμα το αμερικάνικο φουτμπόλ, αφήνοντας πίσω τις νεότερες Έμιλι Μπλαντ («Βασίλισσα Βικτώρια») και Γκαμπουρέι Σιντιμπέ («Precious») και την εμπειρότερη Έλεν Μίρεν («The Last Station»). Στην αντίστοιχη κωμική/\nμουσική κατηγορία, θριαμβεύτρια αναδείχτηκε η διπλά υποψήφια Μέριλ Στριπ που είχε τη Σφαίρα στο τσεπάκι με τη μαγείρισσα νοικοκυρά του «Τζούλι και Τζούλια». Η Χρυσή Σφαίρα καλύτερης κωμωδίας ή μιούζικαλ πήγε στο φευγάτο «The Hangover» του Αμερικανού αντεργκράουντ σκηνοθέτη Τοντ Φίλιπς. Ο Ρόμπερτ Ντάουνι Τζούνιορ πυροβόλησε τη Σφαίρα καλύτερης ανδρικής ερμηνείας κωμικής ή μουσικής ταινίας, παίζοντας έναν αβανταδόρικο «Σέρλοκ Χολμς» σε βάρος του Ματ Ντέιμον («Αληθοφανή ψέματα») και του Ντάνιελ Ντέι Λιούις («Εννέα»). Στους δεύτερους ρόλους ξεχώρισε η Mo’nique ως τυραννική και εξουσιαστική μαμά στην ταινία «Precious», ρίχνοντας στο καναβάτσο τις Πένελοπε Κρουζ («Εννέα»), Τζούλιαν Μουρ («A Single Man») και τις δυο δευτεραγωνίστριες του «Ραντεβού στον αέρα». Ενώ στον δεύτερο ανδρικό υπερίσχυσε ο αυστριακός Κριστόφ Βαλτς (όπως ο χορός), της ταραντίνειας ταινίας «Άδοξοι Μπάσταρδη», από τις υποψηφιότητες του «Ανίκητου» Ματ Ντέιμον, του «Αγγελιοφόρου» Γούντι Χάρελσον, του αειθαλούς Κρίστοφερ Πλάμερ («The Last Station«) και του ουραγού Στάνλεϊ Τούτσι («Παραδεισένια οστά»). Την ξενόγλωσση Σφαίρα τσάκισε όπως αναμενόταν ο Μίκαελ Χάνεκε με τη «Λευκή Κορδέλα» έναντι του Αλμοδόβαρ («Ραγισμένες αγκαλιές»), του Οντιάρ («Προφήτης»), του Τορνατόρε («Μπααρία«) και της χηλιάνικης «Καμαριέρας» (La Nana). Η κινούμενη Χρυσή Σφαίρα απογειώθηκε μαζί με το αρτούν «Ψηλά στον ουρανό» της Πιξάρ, σχεδόν χωρίς αντίπαλο. Η πρωτότυπη μουσική Χρυσή Σφαίρα πέταξε επίσης «Ψηλά στον ουρανό» με τον Μάικλ Τζιακίνο, αφήνοντας τους Χάμλις («Αληθοφανή ψέματα»), Χόρνερ («Avatar»), Κορζενιόφσκι («A Single Man») και Μπάργουελ («Στη χώρα των μαγικών πλασμάτων») να αναμένουν το δεύτερο γύρο. Και στο πρωτότυπο άσμα υπήρξε μια μικρή έκπληξη με το θεματικό «The Weary Kind (Theme From Crazy Heart)» των Ράιαν Μπίνγκχαν και Τι Μπόουν Μπερνέτ, αφού συναγωνίστηκαν ονόματα όπως του Μπόνο, του ΜακΚάρτνεϊ, του Χόρνερ και του σπεσιαλίστα των θεατρικών μιούζικαλ Μάουρι Γέστον. Κώστας Καρδερίνης\nΤο Art Club της εφημερίδας «Αγγελιοφόρος» και ο ΑΝΤ1 97,5, σε συνεργασία με την εταιρεία διανομής Village Films, σας προσκαλούν στην πρεμιέρα της ταινίας «Ανίκητος» (Invictus) του Κλιντ Ίστγουντ, με τους Μόργκαν Φρίμαν, Ματ Ντέιμον και Ματ Στερν, την Τρίτη 26 Ιανουαρίου, στις 20.00, στον πολυκινηματογράφο VILLAGE COSMOS. Η είσοδος για το κοινό είναι ελεύθερη με προσκλήσεις που μπορείτε να εξασφαλίσετε τόσο μέσω της εφημερίδας όσο και μέσα από τις εκπομπές του ΑΝΤ1 97,5 (2310 502300).\nNext… Την ερχόμενη Πέμπτη 28 Ιανουαρίου είναι να βγουν στη Θεσσαλονίκη (πέρα από το «Ανίκητος» που θα δούμε και σε avant premiere) οι εξής ταινίες: «Agora» (φωτο 1) του Αλεχάντρο Αμενάμπαρ με τους Ρέιτσελ Βάιζ, Μαξ Μινγκέλα και Ρούπερτ Έβανς, «Επαφή τέταρτου τύπου» (The Fourth Kind) (φωτο 2) του Ολατούντε Οσουσάνμι με τους Μίλα Γιόβοβιτζ, Γουίλ Πάτον και Ελίας Κοτέας και «Βρέχει κεφτέδες» (Cloudy with a Chance of Meatballs) των Φιλ Λορντ και Κρις Μίλερ, με τις φωνές των Μπιλ Χέιντερ, Άννα Φάρις και Τζέιμς Κάαν.\nΚαι η ανακατωσούρα στο χώρο του κινηματογράφου καλά κρατεί. Πρόσφατα, 17 Έλληνες δημιουργοί αποφάσισαν να απέχουν από το 12ο Φεστιβάλ Ντοκιμαντέρ Θεσσαλονίκης. Το υπουργείο Πολιτισμού χαρακτήρισε την απόφαση των συγκεκριμένων δημιουργών αδικαιολόγητη. Σε ανακοίνωση που εκδόθηκε από το υπουργείο Πολιτισμού, αναφέρεται: «Με έκπληξη το υπουργείο Πολιτισμού και Τουρισμού πληροφορήθηκε την απόφαση 17 δημιουργών ντοκιμαντέρ να μην συμμετάσχουν στο Φεστιβάλ Ντοκιμαντέρ Θεσσαλονίκης, τον ερχόμενο Μάρτιο σε ένδειξη διαμαρτυρίας για την καθυστέρηση -όπως ισχυρίζονται -ψήφισης του νόμου για τον κινηματογράφο. Η πολιτική ηγεσία του υπουργείου θεωρεί αδικαιολόγητη αυτή την απόφαση, με δεδομένο ότι βρίσκεται στην τελική επεξεργασία του νομοσχεδίου για τον κινηματογράφο, το οποίο και θα τεθεί προς διαβούλευση τον Φεβρουάριο». Και να σκεφτεί ότι όλα αυτά λαμβάνουν χώρα λίγο πριν οι Κινηματογραφιστές στην Ομίχλη ανέβουν στη Θεσσαλονίκη προκειμένου να παρουσιάσουν τις ταινίες που δεν παρουσίασαν τον περασμένο Νοέμβριο στο πλαίσιο του 50ου Φεστιβάλ Κινηματογράφου Θεσσαλονίκης. Και να σκεφτεί κανείς ότι το Φεστιβάλ Ντοκιμαντέρ δεν είναι διαγωνιστικό. Και ο καλλιτεχνικός διευθυντής του έτσι κι αλλιώς ήθελε να το αποδεσμεύσει από τη διαδικασία των Κρατικών Βραβείων Ποιότητας. Μ’ αυτά και μ’ αυτά, βγήκε και η αφίσα του φεστιβάλ. Την σχεδίασε το δημιουργικό γραφείο της Θεσσαλονίκης Dolphins - Communication Design. Κι άλλα επεισόδια στο σίριαλ με το που βαδίζει το ελληνικό σινεμά, προσεχώς...\nΕργαστήρι Θεάτρου Ούγκα Κλάρα ΟΙ ΕΓΓΡΑΦΕΣ ΑΡΧΙΣΑΝ! Τμήμα Υποκριτικής Διδάσκουν οι: Δημήτρης Σακατζής (Υποκριτική-Διδασκαλία ρόλων) Βαγγέλης Μανιτάκης (Σκηνική Μάχη, Devised Theatre) Αλίκη Δουρμάζερ (Σωματικό Θέατρο, Κινησιολογία) Έλσα Μουρατίδου (Ορθοφωνία, Θεατρικό τραγούδι)\nΤμήμα Θεατρικής Γραφής με την Πένυ Φυλακτάκη Δομικά στοιχεία του θεατρικού έργου Τεχνικές διαλόγου-μονολόγου Είδη θεατρικού κειμένου\nΤμήμα Αφήγησης Παραμυθιού με την Ανθή Θάνου Τεχνικές αφήγησης και μυθοπλασίας Δραματοποίηση Εικαστική και μουσική προσέγγιση στην αφήγηση\nΤμήμα Yoga με την Ναταλία Κνιάζεβα Relaxing Yoga Τεχνικές αναπνοής Stretching-χαλάρωση Πληροφορίες: 2310-535747 www.ougaklara.gr\n12ο Φεστιβάλ Ντοκιμαντέρ Θεσσαλονίκης 12 με 21 Μαρτίου\nΟ ΣΑΤΑΝΙΚΟΣ ΔΡ. ΦΑΪΜΠΣ (THE ABOMINABLE DR. PHIBES) Σκηνοθεσία: Ρόμπερτ Φιούεστ Παίζουν: Βίνσεντ Πράις, Τζόζεφ Κότεν, Βιρτζίνια Νορθ, Πίτερ Τζέφρι, Τζον Κάτερ Έτος Παραγωγής: 1971 Διάρκεια: 94’\n1971 και ο Βίνσεντ Πράις πρωταγωνιστεί στην 100η κατά σειρά κινηματογραφική ταινία του. Το νούμερο μάλιστα χρησιμοποιήθηκε για διαφημιστικούς λόγους στα μέσα της εποχής. Επετειακός λοιπόν αριθμός για εκείνη τη δεδομένη στιγμή στην καριέρα του Πράις και μία ταινία που θα στόλιζε έκτοτε πολλές λίστες με τα καλύτερα θρίλερ που φτιάχτηκαν ποτέ αλλά και θα έμενε ως ένας από τους πιο αξέχαστους ρόλους του ανυπέρβλητου ηθοποιού. Ο Δρ. Φάιμπς στοίχειωσε τις κινηματογραφικές οθόνες της εποχής και έμεινε στην ιστορία χάρη σε κάποια βασικά στοιχεία δομής. Αρχικά, εντυπωσιάζει η εικαστική προσέγγιση του περιβάλλοντος χώρου. Σκηνικά καλλιτεχνικότατα με έντονους συνδυασμούς σχημάτων και χρωμάτων που σε συνδυασμό με τα εμπνευσμένα κοστούμια, το πολυποίκιλο μακιγιάζ και τους μπαρόκ φωτισμούς, αφήνουν μια αίσθηση από ποπ αρτ στο σύνολο. Στη συνέχεια, έχουμε να κάνουμε με ένα σενάριο εξαιρετικά εμπνευσμένο. Το μοτίβο των τελετουργικών θρησκευτικών φόνων που τόσο δυναμικά εισήγαγε ο «Δρ. Φάιμπς» στο θρίλερ ακολουθήθηκε και ακολουθείται από πλείστα φιλμ. Ενδεικτικά αναφέρουμε μονάχα το «Seven», μεγάλη επιτυχία κι αυτό της εποχής του. Ο χαρακτήρας του Φάιμπς είναι χτισμένος επάνω σε έναν νεκρορομαντικό καμβά. Όλη η δράση υποκινείται ουσιαστικά από τον άχρονο και άτοπο ρομαντισμό του κεντρικού ήρωα. Από τον ανεξάντλητο έρωτα προς τη γυναίκα του και τη δίψα του για αποκατάσταση της μνήμης, της αλήθειας, της δικαιοσύνης. Το φάντασμα λοιπόν του Έντγκαρ Άλαν Πόε πλανάται συνεχώς πάνω από τις ζωές και τις μοίρες των ηρώων. Και οι επιρροές από τον μέγα δραματουργό και ποιητή δεν εξαντλούνται εδώ. Ο τρόπος με τον οποίο συντίθεται το αστυνομικό μυστήριο, το στοιχείο του ντετέκτιβ στόρι δηλαδή, είναι πλήρως εναρμονισμένος με το λογοτεχνικό πνεύμα του καταραμένου Πόε. Είναι κατά πλειοψηφία άλλωστε σήμερα παραδεκτό πως ο κλασικός Αμερικάνος λογοτέχνης υπήρξε ουσιαστικά ο δημιουργός της αστυνομικής λογοτεχνίας και σ’ αυτόν οφείλεται ολόκληρη η μετέπειτα εξέλιξή της στο νουάρ, το θρίλερ και τα συναφή. Ας μην ξεχνάμε πως κι ο Άρθουρ Κόναν Ντόιλ υπήρξε μεταγενέστερος και πάτησε σε γερές βάσεις. Οι υπόλοιποι χαρακτήρες κινούνται με τον έναν ή τον άλλον τρόπο στα όρια του γραφικού με προεξάρχοντες τους αστυνομικούς της Σκότλαντ Γιαρντ που απεικονίζονται σχεδόν γελοιογραφικά. Σκηνοθετικά, το φιλμ, πέραν της έκδηλης φροντίδας στο εικαστικό κομμάτι, χαρακτηρίζεται από κάδρα που συλλαμβάνουν και αναδεικνύουν το ρεπεράζ και από ποικιλομορφία στις γωνίες λήψης και τα πλαναρίσματα. Στα συμπληρωματικά, να αναφέρουμε την έγκυρη συμμετοχή του Τζόζεφ Κότεν σε ρόλο – κλειδί και τον διακοσμητικό ρόλο της πανέμορφης Βιρτζίνια Νορθ που ως τέτοιος είναι απόλυτα λειτουργικός. Ο ρόλος της, άλλωστε, αρχικά δεν υπήρχε ή μάλλον προορίζονταν για μία από τις κουρδιστές κούκλες του Φάιμπς και όχι για άνθρωπο. Σχεδόν σαράντα χρόνια μετά, λοιπόν, το φιλμ του Ρόμπερτ Φιούεστ παραμένει μυστηριωδώς ζωντανό και φρέσκο και με έναν γοητευτικότατο τρόπο είναι ταυτόχρονα μια υπέροχη γκροτέσκα σύνθεση τρόμου αλλά και μια, με την αντικειμενική έννοια, ψυχαγωγική απόλαυση. Καλές ανατριχίλες.\nE-MOVIE Το Εθνικό Δίκτυο Έρευνας και Τεχνολογίας (ΕΔΕΤ) σε συνεργασία με το Εργαστήριο Ηλεκτρακουστικής και Τηλεοπτικών Συστημάτων του ΤΗΜΜΥ του Αριστοτελείου Πανεπιστημίου Θεσσαλονίκης καλεί όλους τους φοιτητές των Ελληνικών Πανεπιστημίων να λάβουν μέρος σε διαγωνισμό ταινιών μικρού μήκους με σκοπό να προάγει τη δημιουργικότητά τους στον τομέα της οπτικοακουστικής παραγωγής. Οι ενδιαφερόμενοι μπορούν να συμμετάσχουν στον διαγωνισμό ατομικά ή ομαδικά, με μία ολιγόλεπτη παραγωγή την οποία μπορούν να υποβάλλουν στο www.emovie.gr μέχρι 5 Απριλίου 2010. Οι ταινίες θα αξιολογηθούν από το κοινό αλλά και από ειδική κριτική επιτροπή σε διαγωνισμό που θα διεξαχθεί από 6 Απριλίου έως και 30 Μαΐου. Οι 3 καλύτερες παραγωγές θα λάβουν χρηματικό έπαθλο. Περισσότερες πληροφορίες μπορείτε να βρείτε στο www.emovie.gr\nσινεμά Αυτή δεν είναι μια ιστορία αγάπης. Κάθε άλλο. Είναι κάτι πολύ περισσότερο. Είναι μια ιστορία παραφροσύνης κι ερωτικού πάθους, είναι τραγωδία διαψευσμένων προσδοκιών, είναι ένα τραγούδι ήττας με ροκ μουσική και ποπ αισθητική. Αλλά πάνω απ’ όλα είναι μια φαντασίωση ενός ηττοπαθούς... Στην κρύα Δανία, ένας άντρας έχει σιχαθεί την ζωή του, δεν ποθεί τη γυναίκα του, τα δυο του παιδιά είναι δορυφόροι και η δουλειά του... μάλλον τον ρίχνει περισσότερο, καθώς είναι φωτογράφος της αστυνομίας με περιγραφή εργασίας σύντομη και περιεκτική: φωτογραφίζει πτώματα. Η ζωή του θα αλλάξει απότομα, όχι λόγω μοίρας, αλλά γιατί ο ίδιος το επιζητά. Θα μπορούσε να είναι μια οποιαδήποτε κοπέλα, μια αγγελία, μια απογοητευμένη, μια νεαρή, μια πίπα από μια Λιθουανή όπως τον προτρέπει ο φίλος του. Τίποτα από όλα αυτά. Είναι μια γυναίκα που μόλις επέστρεψε στην Ευρώπη μετά από εννιά μήνες στο Βιετνάμ και η οποία τρακάρει μαζί του και πέφτει σε κώμα. Είναι πλούσια. Είναι όμορφη. Είναι μυστηριώδης. Είναι φιλμ νουάρ. Στο νοσοκομείο ο ονειροπόλος φίλος μας, την επισκέπτεται με ένα μπουκέτο λουλούδια και συστήνεται στους συγγενείς ως εραστής της. Οι συγγενείς τον αγκαλιάζουν γιατί τόσα είχαν ακούσει γι’ αυτόν μα ποτέ δεν τον είχαν δει. Και η κοπέλα συνέρχεται από το κώμα, αλλά έχει προσωρινή αμνησία. Και ο φίλος μας που τόσο σιχαινόταν τη ζωή του και τόσο καλά ξέρει πόσο χωμένος στα σκατά είναι, αποφασίζει να κολυμπήσει. Αρπάζει τη χρυσή ευκαιρία και συνεχίζει να υποδύεται κάποιον άλλον. Αυτόν. Εκείνον. Οποιονδήποτε. Δεν έχει σημασία. Οι άλλοι εξάλλου περνάνε πάντα καλύτερα από εμάς. Έτσι δεν είναι; Αυτή, λοιπόν, δεν είναι μια ιστορία αγάπης. Είναι μια ιστορία πολιτιστικού τρόμου. Είναι η συνειδητοποίηση του φθαρτού στον κόσμο των ζωντανών νεκρών. Είναι η πολιτιστική φαντασίωση της απόδρασης. Είναι η απόδραση που δεν\nΜΙΑ ΙΣΤΟΡΙΑ ΜΕ ΘΕΜΑ ΤΗΝ ΑΓΑΠΗ (JUST ANOTHER LOVE STORY) Σκηνοθεσία: Όλε Μπόρνενταλ Παίζουν: Άντερς Μπέρτελσεν, Ρεμπέκα Χέμσε, Νικολάι Λι Κας, Σαλότ Φιχ Δανία: 2007 Διάρκεια: 100’\nΓράφει ο: Σωτήρης Μπαμπατζιμόπουλος www.videodrome-exostis.blogspot.com\nέρχεται ποτέ, διότι θέλει κάτι που δεν έχουμε. Ένα κάτι που τσιρίζει καθώς το πνίγει η πράσινη χλέπα της ευρωπαϊκής βαρεμάρας, ενώ η αγάπη βρίσκεται εκεί που η ηδονή συνδέεται με το συσχετισμό. Ό,τι με καυλώνει και το συνηθίζω, μαθαίνω να το αγαπώ. Όσο για την ιστορία, για το αν γαντζώνεσαι πάνω της και κρύβεσαι μέσα της, έχει τις στιγμές της. Δανικός κινηματογράφος είναι. Φευγάτος και κρύος, με ποπ-ροκ αισθητική, σαν να ήταν τώρα είκοσι ο Τζον Μπον Τζόβι κι έγραφε την πρώτη δυνατή και κλαψιάρικη μπαλάντα, με μαύρες σκιές στα μάτια και τζάμια να σπάνε παντού. Είναι ο εμπορικός αντίλογος μια μικρής χώρας στις μεγάλες κινηματογραφικές δυνάμεις, από έναν σκηνοθέτη που ίσως να θυμάστε από ένα παλιότερο διαμαντάκι, την ταινία «Νυχτοφύλακας» (αργότερα έκανε ριμέικ και με τον Γιούαν ΜακΓκρέγκορ). Μια αισθητική πρόταση εφηβική, συγγενής με τη σουηδική ταινία «Το κορίτσι με το τατουάζ», ευχάριστη μέχρι να μας κουράσει, δροσερή μέχρι να γίνει γλυκανάλατη και προβλέψιμα απρόβλεπτη σαν μια καλή τηλεοπτική σαπουνόπερα που σε ρουφάει στον ακραίο κόσμο παθών της. Εν τέλει, ναι, αυτή είναι μια ακόμα ιστορία με θέμα την αγάπη. Μια ιστορία θλιβερή και παθιασμένη, βουτηγμένη στο όνειρο και την επιθυμία. Μια ιστορία φυγής. Αξιολόγηση: ***\ntaste our menu Θεσσαλονίκη •Π. Μελά 20, τηλ. 2310 226 999 •Κ. Ντηλ 23, τηλ. 2310 226 996 Λάρισα •Pantheon Plaza Shopping Center, τηλ. 2410 671690 www.flavors.gr\nΒούλα Παλαιολόγου (ΩΣ3)\nΣΥΝΕΧΙΖΟΝΤΑΙ ΣΕΡΛΟΚ ΧΟΛΜΣ\nΟ ΕΚΛΕΚΤΟΣ ΕΝΑΣ ΣΟΒΑΡΟΣ ΑΝΘΡΩΠΟΣ\nΧειμερινοί ΑΡΙΣΤΟΤΕΛΕΙΟΝ (2310 262051): οπερέτα: «Ο βαφτιστικός», Δευτέρα έως Τετάρτη: Γλυκιά έξαψη (19.00 – 20.45 – 22.30) ΒΑΚΟΥΡΑ (2310 233665): Αίθουσα 1: Σέρλοκ Χολμς (18.30 – 21.00 – 23.10), Αίθουσα 2: Νήsos (19.00 – 20.45), Λευκή κορδέλα (22.30) ΚΟΛΟΣΣΑΙΟΝ (2310 834996): Συνοδός πολυτελείας (20.00), Είναι μπερδεμένο (21.30) ΜΑΚΕΔΟΝΙΚΟΝ (2310 261727): Ένας σοβαρός άνθρωπος (19.00 – 21.00 – 23.00) ΟΛΥΜΠΙΟΝ (2310 378404): Αίθουσα 1: Αγριόχορτα (19.00 – 21.00 – 23.00), Αίθουσα 2: Soul Kitchen (18.45 - 20.45 - 22.45) ΡΑΔΙΟ ΣΙΤΥ (2310 819153): θέατρο: «Ο θάνατος του εμποράκου» ΦΑΡΓΚΑΝΗ (2310 960063): Είναι μπερδεμένο (18.30), Εννέα (20.45 - 23.00) Πολυκινηματογράφοι\nΠΛΑΤΕΙΑ ODEON (Πληροφορίες: 2310 290290/ Κρατήσεις: 801 11 60000/ on-line: www.i-ticket.gr): Αίθουσα 1: Ανθρώπινη εμπειρία (Κυριακή: 12.30), Avatar 3D (19.00 – 22.30/ Σάββατο και Κυριακή: 15.30 – 19.00 – 22.30), Αίθουσα 2: Ο μικρός Νικόλας (Σάββατο: 16.20/ Κυριακή: 12.15 – 14.20 – 16.20), Γερόλυκοι (18.40 – 20.40 – 22.50), Αίθουσα 3: Ο μικρός Νικόλας (17.00/ Κυριακή: 13.00 – 15.00 – 17.00), I love Karditsa (19.10 – 21.20 – 23.30), Αίθουσα 4: Κελί 211 (18.30 – 23.20), Ο εκλεκτός (20.50/ Σάββατο και Κυριακή: 16.00 – 20.50), Αίθουσα 5: I love Karditsa (18.00 – 20.10 – 22.20/ Παρασκευή: 18.00 – 20.10 – 22.20 – 00.30/ Σάββατο: 15.40 – 18.00 – 20.10 – 22.20 – 00.30/ Κυριακή: 15.40 – 18.00 – 20.10 – 22.20), Αίθουσα 6: Στη χώρα των μαγικών πλασμάτων (18.30 – 20.40/ Σάββατο και Κυριακή: 16.20 – 18.30 – 20.40), Νήsos (22.50), Αίθουσα 7: Πλανήτης 51: Επισκέπτης από τη Γη (μεταγλωττισμένη/ Σάββατο και Κυριακή: 15.30), Σέρλοκ Χολμς (17.40 – 20.20 – 23.00), Αίθουσα 8: Σέρλοκ Χολμς (18.40 – 21.20 – 00.00/ Σάββατο και Κυριακή: 16.00 – 18.40 – 21.20 – 00.00)\nSTER ΜΑΚΕΔΟΝΙΑ (τηλ. 801 801 7837/ από κινητό: 210 2371000): Αίθουσα 1: I love Karditsa (16.10 – 18.10 – 20.10/ Παρασκευή: 16.10 – 18.10 – 20.10 – 22.10 – 00.10/ Σάββατο: 12.10 – 14.10 – 16.10 – 18.10 – 20.10 – 22.10 – 00.10/ Κυριακή: 12.10 – 14.10 – 16.10 – 18.10 – 20.10 – 22.10), Αίθουσα 2: Ο μικρός Νικόλας (16.00 – 18.00/ Σάββατο και Κυριακή: 12.00 – 14.00 – 16.00 – 18.00), Σέρλοκ Χολμς (20.00 – 22.30), Αίθουσα 3: Γερόλυκοι (17.20 – 19.20 – 21.20 – 23.20/ Σάββατο και Κυριακή: 11.20 – 13.20 – 15.20 – 17.20 – 19.20 – 21.20 – 23.20), Αίθουσα 4: Avatar (18.40/ Σάββατο και Κυριακή: 12.15 – 15.30 – 18.40), Τα μάθατε για τους Μόργκαν; (21.50 – 23.50), Αίθουσα 5: Η κληρονόμος (19.30/ Σάββατο και Κυριακή: 12.40 – 15.40 – 17.15 – 19.30), Ο εκλεκτός (21.40/ Παρασκευή και Σάββατο: 21.40 – 00.00), Αίθουσα 6: Νήsos (16.50 – 19.15 – 21.30 – 23.40/ Σάββατο και Κυριακή: 11.45 – 14.40 – 16.50 – 19.15 – 21.30 – 23.40), Αίθουσα 7: Στη χώρα των μαγικών πλασμάτων (16.40 – 18.45 – 20.50/ Σάββατο και Κυριακή: 11.50 – 14.15 – 16.40 – 18.45 – 20.50), Avatar (23.00), Αίθουσα 8: Ο Άλβιν και η παρέα του 2 (μεταγλωττισμένη: 16.20 – 18.20/ Σάββατο και Κυριακή: 12.20 – 14.20 – 16.20 – 18.20), Γερόλυκοι (20.20 – 22.20/ Παρασκευή και Σάββατο: 20.20 – 22.20 – 00.20), Αίθουσα 9: Ψηλά στον ουρανό (μεταγλωττισμένη/ Σάββατο και Κυριακή: 11.00 – 13.00 – 15.00), Σέρλοκ Χολμς (17.00 – 19.30 – 22.00/ Παρασκευή και Σάββατο: 17.00 – 19.30 – 22.00 – 00.30), Αίθουσα 10: Η εποχή των παγετώνων: Η αυγή των δεινοσαύρων (μεταγλωττισμένη: 16.30/ Σάββατο και Κυριακή: 12.30 – 14.30 – 16.30), Σέρλοκ Χολμς (18.30 – 21.00 – 23.30), Αίθουσα 11: I love Karditsa (17.10 – 19.10 – 21.10 – 23.10/ Σάββατο και Κυριακή: 13.10 – 15.10 – 17.10 – 19.10 – 21.10 – 23.10)\nSTER CITY GATE (τηλ. 801 801 7837/ από κινητό: 210 2371000): Αίθουσα 1: Η κληρονόμος (16.50/ Σάββατο και Κυριακή: 12.30 – 14.40 – 16.50), Avatar (19.00), I love Karditsa (22.10/ Παρασκευή και Σάββατο: 22.10 – 00.10), Αίθουσα 2: I love Karditsa (17.10 – 19.10 – 21.10 – 23.10/ Σάββατο και Κυριακή: 11.00 – 13.10 – 15.10 – 17.10 – 19.10 – 21.10 – 23.10), Αίθουσα 3: Ο Άρθουρ και η εκδίκηση του Μαλτάζαρ (μεταγλωττισμένη: 16.20/ Σάββατο και Κυριακή: 12.00 – 14.10 – 16.20), Σέρλοκ Χολμς (18.30 – 21.00 – 23.30), Αίθουσα 4: Ο μικρός Νικόλας (17.30/ Σάββατο και Κυριακή: 11.30 – 13.30 – 15.30 – 17.30), Σέρλοκ Χολμς (19.30 – 22.00/ Παρασκευή και Σάββατο: 19.30 – 22.00 – 00.30), Αίθουσα 5: Νήsos (16.30 – 18.40 – 20.50 – 23.00/ Σάββατο και Κυριακή: 12.10 – 14.20 – 16.30 – 18.40 – 20.50 – 23.00), Αίθουσα 6: Πλανήτης 51: Επισκέπτης από τη Γη (μεταγλωττισμένη/ Σάββατο και Κυριακή: 11.15 – 13.15 – 15.15), Ο εκλεκτός (17.20), Γερόλυκοι (19.40 – 21.30 – 23.20), Αίθουσα 7 (V.I.P.): Στη χώρα των μαγικών πλασμάτων (16.00 – 18.10 – 20.30/ Σάββατο και Κυριακή: 11.40 – 13.50 – 16.00 – 18.10 – 20.30), Γερόλυκοι (22.30/ Παρασκευή και Σάββατο: 22.30 – 00.20)\nVILLAGE COSMOS (2310 499999) Αίθουσα 1: Πλανήτης 51: Επισκέπτης από τη Γη (μεταγλωττισμένη/ Σάββατο και Κυριακή: 12.20 – 14.20), Στη χώρα των μαγικών πλασμάτων (16.10 – 18.20 – 20.30), Ο εκλεκτός (22.40 – 01.00), Αίθουσα 2: Γερόλυκοι (15.50 – 17.50 – 19.50 – 22.00 – 23.50/ Σάββατο και Κυριακή: 11.50 – 13.50 – 15.50 – 17.50 – 19.50 – 22.00 – 23.50), Αίθουσα 3: Ο Άρθουρ και η εκδίκηση του Μαλτάζαρ (μεταγλωττισμένη/ Σάββατο και Κυριακή: 11.30 – 13.30 – 15.30), Σέρλοκ Χολμς (15.00 - 17.30 – 20.40 – 23.20/ Σάββατο και Κυριακή: 17.30 – 20.40 – 23.20), Αίθουσα 4: Πλανήτης 51: Επισκέπτης από τη Γη (μεταγλωττισμένη: 16.50/ Σάββατο και Κυριακή: 11.10 – 13.00 – 14.50 – 16.50), Σέρλοκ Χολμς (19.00 – 21.40 – 00.20), Αίθουσα 5: Γερόλυκοι (17.10 – 19.10 – 21.00/ Τρίτη: 17.10), Avatar 3D (23.00/ Σάββατο και Κυριακή: 11.10 – 14.10 – 23.00), Αίθουσα 6 (max screen): Avatar 3D (15.10 – 18.10 – 21.20 – 00.30/ Σάββατο και Κυριακή: 12.10 – 15.10 – 18.10 – 21.20 – 00.30), Αίθουσα 7: Νήsos (15.00 – 17.20 – 19.30 – 21.50 – 00.00/ Σάββατο και Κυριακή: 12.50 – 15.00 – 17.20 – 19.30 – 21.50 – 00.00), Αίθουσα 8: Ο μικρός Νικόλας (15.40/ Σάββατο και Κυριακή: 11.40 – 13.40 – 15.40), I love Karditsa (17.40 – 20.10 – 22.20 – 00.40), Αίθουσα 9 (Gold Class): Σέρλοκ Χολμς (19.00 – 21.40/ Παρασκευή: 19.00 – 21.40 – 00.20/ Σάββατο και Κυριακή: 16.30 – 19.00 – 21.40 – 00.20), Αίθουσα 10 (Gold Class): Νήsos (20.20 – 22.30/ Σάββατο: 18.10 – 20.20 – 22.30 – 00.40/ Κυριακή: 16.10 - 18.10 – 20.20 – 22.30)


Σκιάθος:''Βροχή'' οι αιτήσεις για συμμετοχή στο φεστιβάλ των gay! - Newsit.gr\nNewsit / Τοπικά Νέα / Σκιάθος:»Βροχή» οι αιτήσεις για συμμετοχή στο φεστιβάλ των gay!\nΣκιάθος:»Βροχή» οι αιτήσεις για συμμετοχή στο φεστιβάλ των gay!\nΔημοσιεύθηκε: 08.12.2011 | 13:48\nΟι περισσότεροι ξενοδόχοι του νησιού εμφανίζονται υπέρμαχοι της συγκεκριμένης εκδήλωσης καθώς θα αναδειχθεί ακόμη περισσότερο το νησί, ενώ έχουν γίνει ήδη κρατήσεις ακόμα και από την Κίνα. Βέβαια υπάρχουν και οι αντίθετες απόψεις που υποστηρίζουν ότι το συγκεκριμένο φεστιβάλ ενδέχεται να ακυρώσει τις αφίξεις άλλων τουριστών…


27 Ιουνίου 2018 • Eπιλογές 1, Ανδρας\nH μεταγεννητική κατάθλιψη στις γυναίκες είναι μια ευρέως αναγνωρισμένη κατάσταση, ωστόσο είναι πολύ λιγότερο γνωστό ότι ακόμα και οι άνδρες μπορεί να υποφέρουν από κατάθλιψη μετά από τον τοκετό.\nΟ κύριος λόγος που αυτή η κατάσταση είναι λιγότερο γνωστή είναι ότι οι άνδρες συχνά δυσκολεύονται να μιλήσουν για αυτήν. Μερικοί άνδρες δεν συνειδητοποιούν ότι πάσχουν από την πάθηση.\nΗ κατάθλιψη που εμφανίζεται μετά από τη γέννηση ενός παιδιού έχει συνδεθεί με μια αύξηση στα κρούσματα κατάθλιψης γενικά για ένα μεγάλο αριθμό ανδρών. Αυτό συμβαίνει μερικές φορές, ως αντίδραση, όταν η γυναίκα σύντροφός ενός άνδρα πάσχει από κατάθλιψη μετά τον τοκετό. Πολλοί άνδρες έχουν ισχυριστεί ότι η αντιμετώπιση της κατάθλιψης του συντρόφου τους τούς αφήνει απομονωμένους και στιγματισμένους.\nΣύμφωνα με ειδικούς, η κατάθλιψη των ανδρών μετά τον τοκετό έχει οδηγήσει στη διάλυση πολλών γάμων. Η συντριπτική πλειοψηφία των διαζυγίων συμβαίνουν μετά τη γέννηση ενός παιδιού. Πολλά ζευγάρια δεν έχουν επίγνωση ότι η κατάθλιψη μετά τον τοκετό είναι η αιτία της διάλυσης του γάμου.\nΠάρα πολλές γυναίκες κρύβουν την κατάθλιψή τους, στο βαθμό που οι σύντροφοί τους δεν γνωρίζουν την αιτία πίσω από εναλλαγές της διάθεσής τους. Η κατάθλιψη της γυναίκας μπορεί να μεταφερθεί στον άνδρα, προκαλώντας του μερικές φορές τάσεις αυτοκτονίας.\nΕνας άλλος λόγος για την ανδρική κατάθλιψη μετά τον τοκετό είναι ότι πολλοί άνδρες δυσκολεύονται να αντιμετωπίσουν τη γέννηση ενός παιδιού. Η νέα προσθήκη στην οικογένεια μπορεί να είναι κάτι το αγχωτικό, ειδικά αν ο άνδρας πρέπει να εργάζεται κατά τη διάρκεια της ημέρας και να αντιμετωπίζει το παιδί τη νύχτα. Αυτό το είδος της κατάθλιψης είναι ανεξάρτητο από τη γυναικεία κατάθλιψη. Ενώ η γυναικεία κατάθλιψη μετά τον τοκετό πιστεύεται ότι είναι ορμονική, η κατάθλιψη στους άνδρες είναι πιο φυσική.\nΕνα από τα μεγαλύτερα προβλήματα για τους άνδρες, όταν πρόκειται για την ανδρική κατάθλιψη μετά τον τοκετό είναι η έλλειψη υποστήριξης. Υπάρχουν πολλές ομάδες υποστήριξης διαθέσιμες προς βοήθεια για τις γυναίκες, κάτι που δεν υπάρχει για τους άνδρες. Επιπλέον, οι άνδρες ιστορικά είναι απρόθυμοι να μιλήσουν για αυτό το είδος της κατάθλιψης, ενώ τα στατιστικά στοιχεία σχετικά με αυτό το πρόβλημα έχουν επισημανθεί μόλις πρόσφατα.\nΤα συμπτώματα της ανδρικής κατάθλιψης μετά τον τοκετό μπορεί να περιλαμβάνουν τα συναισθήματα της απομόνωσης και τις εναλλαγές της διάθεσης. Μπορεί επίσης να υπάρχουν προβλήματα που σχετίζονται με την εργασία αλλά και με κατάχρηση ουσιών. Αλλα συμπτώματα μπορεί να εκδηλωθούν ως λήθαργος, κρίσεις άγχους, απώλεια της σεξουαλικής ορμής, δυσκολία στη συγκέντρωση, πονοκέφαλοι και πόνος στο στομάχι. Εάν εμφανιστούν αυτά τα συμπτώματα, είναι σημαντικό να λαμβάνονται σοβαρά υπόψη, και θα πρέπει να συμβουλευτείτε ένα γιατρό.\n« Ποιες είναι οι αιτίες του φουσκώματος στις γυναίκες Ποιες είναι οι αιτίες που προκαλούν καταπόνηση των ματιών »


Τα 10 καλύτερα ξενοδοχεία κοντά σε: σιδηροδρομικό σταθμό Norden\nNorden: Αεροπορικά εισιτήρια\nΕστιατόρια κοντά σε Norden\nΤα καλύτερα ξενοδοχεία κοντά σε: σιδηροδρομικό σταθμό Norden\n552 από 3.473 καταλύματα ταιριάζουν με τα φίλτρα που έχετε επιλέξει. Απαλοιφή όλων των φίλτρων\nΦίλτροΣε οποιαδήποτε απόσταση από: σιδηροδρομικό σταθμό Norden\n2,0 χλμ. από σιδηροδρομικό σταθμό Norden\n2,1 χλμ. από σιδηροδρομικό σταθμό Norden\n3,3 χλμ. από σιδηροδρομικό σταθμό Norden\n4,2 χλμ. από σιδηροδρομικό σταθμό Norden\n4,6 χλμ. από σιδηροδρομικό σταθμό Norden\n8,5 χλμ. από σιδηροδρομικό σταθμό Norden\n10,0 χλμ. από σιδηροδρομικό σταθμό Norden\n9,3 χλμ. από σιδηροδρομικό σταθμό Norden\n9,5 χλμ. από σιδηροδρομικό σταθμό Norden\nBurlington Road, Σουανέιτζ BH19 1LU, Αγγλία\n9,7 χλμ. από σιδηροδρομικό σταθμό Norden\n9,6 χλμ. από σιδηροδρομικό σταθμό Norden\n9,9 χλμ. από σιδηροδρομικό σταθμό Norden\n10,3 χλμ. από σιδηροδρομικό σταθμό Norden\n11,7 χλμ. από σιδηροδρομικό σταθμό Norden\n11,0 χλμ. από σιδηροδρομικό σταθμό Norden\n11,5 χλμ. από σιδηροδρομικό σταθμό Norden\n14,3 χλμ. από σιδηροδρομικό σταθμό Norden\n12,5 χλμ. από σιδηροδρομικό σταθμό Norden\n12,0 χλμ. από σιδηροδρομικό σταθμό Norden\n15,2 χλμ. από σιδηροδρομικό σταθμό Norden